**ΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Ιουνίου 2021, ημέρα Τρίτη και ώρα 10.15΄, στην Αίθουσα **Γερουσίας** του Μεγάρου της Βουλής,συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δούνια Παναγιώτα (Νόνη), Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αγαθοπούλου Ειρήνη – Ελένη, Γκαρά Αναστασία (Νατάσα), Καλαματιανός Διονύσιος – Χαράλαμπος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Λαμπρούλης Γεώργιος, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι αρχίζει συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών με τίτλο «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών».

Είναι η τέταρτη και τελευταία συνεδρίαση της Επιτροπής μας, με την οποία ολοκληρώνεται η εξέταση και επεξεργασία του σχεδίου νόμου, η λεγόμενη και δεύτερη ανάγνωση.

Κύριε Υπουργέ, πριν δώσουμε τον λόγο στους Εισηγητές και τους Ειδικούς Αγορητές των κομμάτων, θα θέλατε να μας κάνετε γνωστό αν υπάρχουν κάποιες αλλαγές, νομοτεχνικές βελτιώσεις, κάποια νεότερα για τροπολογίες;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Όχι, νομοτεχνικές βελτιώσεις θα καταθέσουμε στην Ολομέλεια. Είπα μία εχθές στην ομιλία μου, την οποία θα κάνω δεκτή από τις παρατηρήσεις, δηλαδή ότι θα δεχθώ τη γνώμη της Αρχής για τα ζητήματα προστασίας δεδομένων, για το θέμα του Προεδρικού Διατάγματος. Απλώς, επειδή τώρα είμαστε στην συγκέντρωση υπογραφών για την κατάθεση της Τροπολογίας, έχουμε μοιράσει το κείμενο της Τροπολογίας αυτής, δεν είναι κατατεθείσα τυπικώς ακόμα, αλλά αυτή θα είναι η Τροπολογία, η οποία πρόκειται να κατατεθεί.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θέλετε να πείτε δυο λόγια για την Τροπολογία;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Βεβαίως.

Πολύ σύντομα, να πω ότι το άρθρο 1 της Τροπολογίας, που ουσιαστικά είναι αυτό που συζητήσαμε και εχθές, είναι η αλλαγή του εισαγωγικού διαγωνισμού της Εθνικής Σχολής Δημόσιας Διοίκησης και Αυτοδιοίκησης. Οι αλλαγές, στην πραγματικότητα θα τις δείτε, αφορούν τα εισαγωγικά στάδια του διαγωνισμού. Το πρώτο του μέρος είναι εκείνο το οποίο μένει σταθερό. Στο δεύτερο μέρος, εκείνο το οποίο επαναφέρεται είναι μία γραπτή δοκιμασία στην ξένη γλώσσα και επομένως δεν αρκεί να προσκομιστεί ένα πιστοποιητικό γλωσσομάθειας, αλλά ζητάμε να υπάρχει και δοκιμασία στην ξένη γλώσσα. Έχει φανεί ότι πολλές φορές, έχουν μεσολαβήσει πολλά χρόνια και επομένως, προφανώς χρειάζεται μια εκ νέου βεβαίωση της γλωσσομάθειας και αυτό το οποίο αλλάζει είναι ότι η εξέταση, η οποία υπήρχε στον φάκελο επικαίρου θέματος, διευρύνουμε τη θεματολογία του, βάζοντας πλέον τέσσερις θεματικές ενότητες που είναι οι διεθνείς οικονομικές σχέσεις, η πληροφορική και ο ψηφιακός μετασχηματισμός, η κοινωνική πολιτική, η περιφερειακή πολιτική και ανάπτυξη. Επομένως, αυτό είναι κυρίως οι αλλαγές, οι οποίες αφορούν το θέμα των εξετάσεων στη Σχολή. Άρα, έχουμε δύο θέματα στον φάκελο, τα οποία θα πρέπει να προετοιμαστούν και θα γίνουν εξετάσεις επ’ αυτών και, αυτό δεν ξέρω αν το έχετε παρακολουθήσει, αλλά είχα προαναγγείλει, ήταν μία από τις πρώτες μου τοποθετήσεις όταν ανέλαβα στο Υπουργείο Εσωτερικών ότι θέλουμε να παρέμβουμε στο σύστημα κινητικότητας.

Θέλουμε να παρέμβουμε. Είχα πει ότι θέλω να παρέμβω, τότε, στο σύστημα κινητικότητας και εδώ στο β΄ μέρος είναι «Ρυθμίσεις για την κινητικότητα των υπαλλήλων του δημοσίου». Θεωρώ ότι με τις παρεμβάσεις που κάνουμε εδώ, θα τις δείτε και θα έχουμε χρόνο να τις συζητήσουμε, νομίζω ότι κάνουμε πιο έξυπνο και εμβαθύνουμε στο σύστημα κινητικότητας. Να ξέρετε ότι η βασική διαφορά, την οποία πρέπει να αντιμετωπίσουμε, θα το δείτε, έχει και άλλα σημεία, αλλά νομίζω το βασικό σημείο στο οποίο εγώ θα ήθελα να εφιστήσω την προσοχή σας, προκειμένου να συζητήσουμε για αυτό και να τοποθετηθεί το Σώμα γι’ αυτό και να λάβει απόφαση το Κοινοβούλιο, αυτό είναι το εξής. Όπως ξέρετε υπάρχει ο περιορισμός του 65% όταν κινούνται οι υπάλληλοι. Τι είναι αυτός ο περιορισμός; Ότι σε μία ειδικότητα υπαλλήλων, θα πρέπει να υπάρχει συμπληρωμένο το 65% των οργανικών θέσεων, προκειμένου να μπορούν να μετακινηθούν. Γιατί έχει μπει αυτός ο «κόφτης», αυτό το όριο; Προκειμένου να μην αποψιλώνονται οι υπηρεσίες από την κινητικότητα. Άρα έχει μπει αυτό το 65%. Λειτουργεί αυτό το 65%; Λειτουργεί. Έχει, όμως, εμφανιστεί σε ορισμένα σημεία το εξής πρόβλημα, να πω ένα παράδειγμα το οποίο το είχαμε στο Υπουργείο Αγροτικής Ανάπτυξης. 65% των κτηνιάτρων, σωστά; Σωστά. Υπολογίζεται, λοιπόν, το σύνολο των οργανικών θέσεων του Υπουργείου Αγροτικής Ανάπτυξης για κτηνιάτρους και πάνω σε αυτό υπολογίζεται το 65%.

Εάν το 65% υπάρχει, τότε μπορούν να κινηθούν οι υπάλληλοι σε άλλες θέσεις. Άρα, οι κτηνίατροι μπορούν να φύγουν. Ποιο είναι όμως το πρόβλημα, το οποίο μπορεί να δημιουργηθεί και δημιουργείται σε ορισμένες περιπτώσεις; Κεντρική υπηρεσία του Υπουργείου Αγροτικής Ανάπτυξης, Γενική Διεύθυνση Κτηνιατρικής, οργανικές θέσεις 10, σας λέω τώρα τυχαία παραδείγματα. Εφόσον μπορούν να ανακινηθούν, άρα και οι 10 θεωρητικά μπορούν να κινηθούν. Άρα, ναι, μεν, τηρείται το 65% στο σύνολο, αλλά μία συγκεκριμένη μονάδα μπορεί να αποψιλωθεί πλήρως. Αυτό, λοιπόν, είναι κάτι που διορθώνουμε τώρα, διότι στην πραγματικότητα υπολογίζουμε αυτό το 65% και σε επίπεδο οργανικών θέσεων οργανικής μονάδας, αλλά και όταν δεν έχουν γίνει κατανομές θέσεων, γιατί ένα επόμενο ζήτημα που υπάρχει είναι, οι υπηρεσίες όλες έχουν κάνει την κατανομή των θέσεων; Μπορεί να μην την έχουν κάνει την κατανομή.

Εκεί, λοιπόν, μπαίνει μια προσθήκη, θα τη δείτε, που μετριάζει, εγώ δε λέω ότι λύνει στην παρούσα φάση, αλλά μετριάζει, νομίζω, την επίπτωση. Άρα, λοιπόν, αυτό θεωρώ ότι είναι ένα από τα βασικά πράγματα που αλλάζουν στο σύστημα κινητικότητας, προκειμένου να μην υφιστάμεθα, γιατί η βασική ιδέα στο σύστημα κινητικότητας, ποιο είναι; Είναι ότι φεύγουν από κάπου που υπάρχουν, έχει καλυφθεί το 65%, άρα υπάρχει ένας κρίσιμος αριθμός εργαζομένων και κινούνται σε υπηρεσίες που υποτίθεται ότι έχουν μεγαλύτερη ανάγκη. Αυτό, λοιπόν, είναι που μας βοηθάει να κάνουμε έναν εξορθολογισμό, αλλά αν δεν λειτουργεί σωστά μπορεί να δημιουργεί πίεση, που σας είπα, σε συγκεκριμένες υπηρεσίες. Ένα, λοιπόν, από τα θέματα που θεραπεύουμε στην κινητικότητα, με τις διατάξεις αυτές, είναι αυτό το ζήτημα, θα το δείτε και θα συζητήσουμε και περαιτέρω για τις διατάξεις, γιατί υπάρχουν και άλλα ζητήματα, πιο αναλυτικά και πιο λεπτομερειακά, θα αναφερθώ περαιτέρω, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης -ΚΥΡΙΑΚΟΣ ΒΕΛΟΠΟΥΛΟΣ):** Ένα δευτερόλεπτο, πραγματικά, ζητώ από το Προεδρείο, γιατί εσείς ορίζετε τη διαδικασία, αλλά και τους συναδέλφους. Την ίδια ώρα κάτω, υπάρχει Ολομέλεια, για το Ψηφιακό Πιστοποιητικό.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Είναι ζήτημα της δικής μας Επιτροπής.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης -ΚΥΡΙΑΚΟΣ ΒΕΛΟΠΟΥΛΟΣ):** Αφενός, μεν, είμαι Εισηγητής, η σειρά είναι η ίδια, δηλαδή, είμαι Εισηγητής εδώ στην Επιτροπή, αλλά και στην Ολομέλεια, άρα, θα μιλήσω 5ος κάτω στην Ολομέλεια, 5ος και εδώ. Εννοώ, έχω τα δύο νομοσχέδια ταυτόχρονα και επειδή έχουμε καταθέσει και μία αίτηση αντισυνταγματικότητας, την οποία πρέπει να υποστηρίξουμε, ζητώ από το Προεδρείο να με διευκολύνει και από τους συναδέλφους, να μιλήσω λίγο νωρίτερα, διότι είναι ταυτόχρονη η παρουσία μου στο Κοινοβούλιο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Υπάρχει απόλυτη κατανόηση από τη στιγμή που το κόμμα σας έχει επιφορτίσει με αυξημένα καθήκοντα και στην Ολομέλεια και στην Επιτροπή.

Τον λόγο έχει ο Ειδικός Αγορητής της Ελληνικής Λύσης, κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης -ΚΥΡΙΑΚΟΣ ΒΕΛΟΠΟΥΛΟΣ):**

Ευχαριστώ πάρα πολύ και τους συναδέλφους, κύριε Πρόεδρε, για την κατανόηση και εσάς, φυσικά.

Κύριε Υπουργέ, έχουμε δει πάρα πολλά όλες αυτές τις μέρες. Πιστεύω ότι αυτό που αναδείχθηκε από τις συνεδριάσεις της Επιτροπής είναι ένα βασικό και αυτονόητο και σε αυτό θα συμφωνήσουμε όλοι, κακά τα ψέματα, γιατί δεν είναι όλα τα νομοσχέδια για να διαφωνούμε ή όλα τα νομοσχέδια για να μαλώνουμε πολιτικά. Υπάρχουν κάποια δεδομένα στα οποία πρέπει να συμφωνούμε ότι το δημόσιο, το είπατε και εσείς και όχι να το πει ο Υπουργός, το λέμε και εμείς, το βλέπει ο κόσμος όλος, ότι η ελληνική δημόσια διοίκηση πρέπει να εκσυγχρονιστεί, ας ξεκινήσουμε με αυτό, πρέπει να γίνει ευέλικτη, να γίνει γρήγορη, να γίνει αποδοτική και αποτελεσματική και για να γίνουν επιτέλους παρελθόν όλες οι αγκυλώσεις της γραφειοκρατίας, οι δαιδαλώδεις διαδικασίες και όλες αυτές οι νομοθεσίες λοιπόν, είπατε εχθές ότι έχετε κάνει βήματα προς την κατεύθυνση αυτή που περιέγραψα, την καλή, τη σωστή δηλαδή, με το νομοσχέδιο του ΑΣΕΠ, τον «Εσωτερικό έλεγχο» και τώρα με το νομοσχέδιο για την τηλεργασία.

Το ότι το δημόσιο πρέπει να μετασχηματιστεί για να μπορέσει να ανταποκριθεί στις αυξημένες προκλήσεις του παρόντος, αλλά και του μέλλοντος δεν το αμφισβητεί κανείς. Εδώ, συμφωνούμε όλοι, δεν υπάρχει διαφωνία. Το ζητούμενο είναι, όμως, με ποιον τρόπο θα γίνει αυτό. Πώς το κάνουμε αυτό και, το κυριότερο, αν αυτές οι νομοθετικές παρεμβάσεις εξυπηρετούν τον βασικό στόχο του δημοσίου, που είναι το γενικότερο συμφέρον, δηλαδή, πολύ απλά, η εξυπηρέτηση του πολίτη στις δημόσιες υπηρεσίες. Προκύπτουν κάποια ερωτήματα βασικά, δηλαδή θα μου πεις «κάνε με μάγο να σε κάνω πλούσιο», αλλά γι’ αυτό και νομοθετώ, να απαντήσω στα ερωτήματα αυτά, θα τα καταθέσω τα ερωτήματα, θα σταματήσουν, πιστεύετε, οι ουρές στο δημόσιο; Θα εξυπηρετείται άμεσα ο πολίτης, γρήγορα, με μια μετάβαση στην υπηρεσία; Θα αναγκάζεται πάλι να πηγαίνει δύο και τρεις φορές να εξυπηρετηθεί; Θα βγαίνουν πιο γρήγορα οι αιτήσεις συνταξιοδότησης; Η απάντηση νομίζω, φοβάμαι δηλαδή, είναι όχι, γι’ αυτό και στις προηγούμενες τοποθετήσεις, επεσήμανα πόσο σημαντικό είναι να ανακατασκευάσουμε το δημόσιο από την αρχή, από τα θεμέλια. Προτεραιότητα της Πολιτείας πρέπει, ένα σύνολο δράσεων που θα στοχεύει στην εξυπηρέτηση του πολίτη και στη μείωση της γραφειοκρατίας. Με άλλα λόγια, πρώτα να δούμε και να λύσουμε τα μεγάλα προβλήματα του δημοσίου και μετά να κοιτάξουμε να βελτιώσουμε και κάποιες σημαντικές, όπως είναι και αυτό, λεπτομέρειες.

Και σήμερα μιλάμε για εναλλακτικές μορφές εργασίας, για εξ αποστάσεως εργασία, μιλάμε για τη θεσμοθέτηση νέων μοντέλων και μορφών εργασίας. Το εγχείρημα είναι πάρα- πάρα-πολύ μεγάλο και σοβαρό. Δεν πρόκειται για μια εταιρεία με συγκεκριμένο αριθμό προσωπικού, με συγκεκριμένο αντικείμενο επιχείρησης. Μιλάμε για το ελληνικό δημόσιο, με τις πολλές υπηρεσίες, με ανώνυμες εταιρείες, με ΔΕΚΟ, με ανεξάρτητες αρχές, με μονίμους δημόσιους υπαλλήλους, με υπαλλήλους ιδιωτικού δικαίου, αορίστου χρόνου, ορισμένου, με σύμβαση έμμισθης εντολής, με σύμβαση έργου, ένας τεράστιος κατάλογος, ο οποίος δεν έχει τέλος. Πρόκειται για ένα δημόσιο πολύμορφο, πολυπρόσωπο και φυσικά περίπλοκο.

Και τώρα, σ’ αυτό το δημόσιο, το οποίο ακόμη δεν ξέρουμε πού αρχίζει, πού τελειώνει, πάτε να θεσπίσετε την τηλεργασία. Και λέω «προσπαθείτε», γιατί η πραγματικότητα και οι ανάγκες, μάλλον, σας έχουν προλάβει. Όλη αυτή η ιστορία με τον κορονοϊό, οι περιορισμοί που επιβάλλατε, ως Κυβέρνηση, έπιασαν απροετοίμαστη τη δημόσια διοίκηση. Αυτό είναι ένα γεγονός ότι σας πρόλαβαν τα γεγονότα.

Μου κάνει εντύπωση που είπατε ότι είστε περήφανος για το πώς λειτούργησε το δημόσιο, εχθές, κάποια στιγμή στον λόγο σας, στις συνθήκες της Πανδημίας. Δεν μπορώ να συμφωνήσω μαζί σας, οι πολίτες, εγώ αυτή την εικόνα έχω στο μυαλό μου, δηλαδή, αντιμετώπισαν. Εντάξει, εκσυγχρονίστηκε το Υπουργείο Ψηφιακής (Διακυβέρνησης), δεν το συζητάμε, σε πολλά, αλλά οι πολίτες, θυμάμαι ότι αντιμετώπισαν σε μεγάλο βαθμό πολλές δυσκολίες και δυσλειτουργίες, ουρές σε εφορίες, δεν τις ξέχασε κανείς, σε διάφορες υπηρεσίες του ΕΦΚΑ. Θυμάστε τι γινόταν απέξω κάθε πρωί; Πρώτα, γινόταν συνωστισμός, μετά, ερχόταν ο υπάλληλος που προσπαθούσε να βάζει σε μια σειρά τον κόσμο μπροστά από τις πόρτες και μετά οι πόρτες έκλεισαν και μετά είχαμε μόνο τηλεφωνική επικοινωνία, πού να πιάσεις γραμμή και περνούσαν και δύο μήνες μετά για να πας στο ραντεβού σου.

Και, από την άλλη πλευρά, οι υπάλληλοι κλήθηκαν να εφαρμόσουν την τηλεργασία εξ ανάγκης, χωρίς να υπάρχει ένα θεσμικό πλαίσιο. Κάθε υπηρεσία έκανε τα δικά της. Πολλοί υπάλληλοι είτε έκαναν τηλεργασία, χωρίς να έχουν υπολογιστή στο σπίτι, άλλοι είχαν το δικό τους κομπιούτερ, κουβαλούσαν υπηρεσιακούς φακέλους στο σπίτι με ότι κίνδυνο αυτό συνεπάγεται, για να μπορέσουν να τηλεργαστούν. Όλα και όλοι μαζί, τηλεργασία, τηλεκπαίδευση, εργαζόμενοι, οικογένεια, μαθήματα, τα πάντα.

Αποτελεσματική τηλεργασία σίγουρα δεν υπήρξε και αναρωτιέμαι αν υπήρξε υπηρεσία, και πρέπει να το δείτε, που έδωσε υπολογιστή σε τηλεργαζόμενο. Τι έχει αλλάξει τώρα; Νομοθετείτε ένα λιτό, όπως λέει το νομοσχέδιο, για να θεσμοθετήσετε, όπως λέμε εμείς, τηλεργασία. Έχει αλλάξει τώρα κάτι στο δημόσιο; Θα μου πεις «Το κάνω για να το αλλάξουμε». Προμηθεύτηκαν, για παράδειγμα, οι υπηρεσίες νέους υπολογιστές και λοιπό εξοπλισμό; Εδώ, τα κομπιούτερ που υπάρχουν αυτή τη στιγμή, το ξέρετε πολύ καλά, δεν φτάνουν για τους υπαλλήλους που εργάζονται με φυσική παρουσία, με τα περισσότερα από αυτά να είναι αρχαία, παλιάς τεχνολογίας. Πώς, λοιπόν, θα υποστηρίξετε και πώς θα γίνει η πράξη αποτελεσματική; Πώς θα γίνει στην πράξη η τηλεργασία αποτελεσματική; Εμείς έχουμε πολύ καλή διάθεση, γιατί δεν μπορεί να γυρνάς την πλάτη στο μέλλον. Η τηλεργασία είναι ένα κομμάτι του μέλλοντος. Δεν μπορείς να πεις «Κλείνω τα μάτια μου ερμητικά». Συμφωνούμε στο ότι, το θέμα είναι πώς θα το κάνουμε; Το ότι νομοθετείτε κάτι, δεν συνεπάγεται αυτόματα ότι θα γίνει κιόλας. Ευχολόγια, ούτε κάποια λιτή διατύπωση μπορεί να έχει το θεμιτό αποτέλεσμα.

Τώρα, στην προκειμένη περίπτωση, πιο πολύ φαίνεται ότι κοιτάτε να βγάλετε την υποχρέωση για να θεσπίσετε τηλεγραφικά την τηλεργασία και μετά θα δείτε τι θα αλλάξετε. Το είπατε και εσείς ότι «Είναι ένα πρώτο πλαίσιο και βλέπουμε». Γι’ αυτό, λοιπόν, μια σειρά βασικών ζητημάτων που θα έπρεπε να ρυθμιστούν σε επίπεδο νόμου, αυτή είναι η άποψή μας, εξουσιοδοτείτε να ρυθμιστούν με Υπουργικές Αποφάσεις και γιατί, πολύ απλά, δεν ξέρετε πώς θα γίνει, αλλά κυρίως, γιατί, εσείς θέλετε να έχετε κάποιες υπερεξουσίες.

Το εύρος των εξουσιοδοτήσεων είναι τόσο μεγάλο που δίνουν τη δυνατότητα ενός νέου νόμου μέσω Υπουργικών Αποφάσεων. Θα φτάσουμε στο σημείο να είναι τόσες οι Υπουργικές Αποφάσεις που θα μιλάμε για ένα νέο νομοσχέδιο. Γι’ αυτό και το νομοσχέδιο έχει σοβαρές αδυναμίες. Γι’ αυτό και τις αναφέραμε και χθες επί των άρθρων. Δεν προβλέπει ένα κανονιστικό πλαίσιο ικανό να υποστηρίξει αποτελεσματικά το μεγάλο αυτό εγχείρημα, την τηλεργασία, στο δημόσιο. Και μόνο το γεγονός ότι δεν είναι σίγουρο, αν θα δίνεται ο απαραίτητος εξοπλισμός από τον φορέα στον υπάλληλο, κάνει όλη την τηλεργασία διάτρητη.

Χθες, στην ακρόαση των φορέων, τι ακούσαμε; Ακούσαμε πόσο σημαντικό, πόσο απαραίτητο είναι να χορηγεί ο φορέας το σταθμό τηλεργασίας. Η εξήγηση είναι πολύ απλή γιατί στην αντίστροφη περίπτωση προκαλούνται μεγάλα προβλήματα κυβερνοασφάλειας. Η Ένωση Πληροφορικών Ελλάδος το είπε ξεκάθαρα. Έτσι, όπως είναι τυπωμένο το νομοσχέδιο υπάρχουν σοβαρά προβλήματα και κίνδυνοι, όχι μόνο για τα κρατικά δεδομένα, αλλά και για τα προσωπικά δεδομένα του ίδιου του τηλεργαζόμενου και της οικογένειας. Εσείς, χθες, επιχειρήσατε να αντιστρέψετε την εικόνα λέγοντας, να μην έχει δικαίωμα στην τηλεργασία. Δηλαδή, να μην έχει δικαίωμα στην τηλεργασία ένας υπάλληλος, αν η υπηρεσία δεν του δώσει τον εξοπλισμό; Δηλαδή, να καθυστερήσουμε την τηλεργασία; Μα είναι υποχρέωση του φορέα να δώσει τον εξοπλισμό. Ή αυτός είναι ένας τρόπος για να μας πείτε ότι θα προτιμώνται για τηλεργασία οι υπάλληλοι που έχουν δικό τους υπολογιστή; Δεν νοείται, όμως, έτσι, με αυτόν τον τρόπο η τηλεργασία στο δημόσιο.

Είπατε, εξάλλου, κ. Υπουργέ, ότι η τηλεργασία δεν συνιστά υπηρεσιακή μεταβολή και ότι δεν θίγονται τα δικαιώματα των υπαλλήλων. Στο νομοσχέδιο κάποια ζητήματα δεν είναι ξεκάθαρα, όπως είναι η κατοχύρωση των δικαιωμάτων τους, ενώ σε επίπεδο υποχρεώσεων φαίνεται, ότι μεταθέτετε πολλά βάρη και ευθύνες στον τηλεργαζόμενο που δεν υπάρχουν σε αυτόν που εργάζεται σε φυσική παρουσία. Δηλαδή, άλλες ευθύνες θα έχει αυτός που εργάζεται με φυσική παρουσία και άλλες ευθύνες αυτός που θα τηλεργάζεται. Είναι σαν να του λέτε ότι, εφόσον θες να τηλεργαστείς, για να του κάνει τη χάρη δηλαδή, και δικό σου υπολογιστή θα χρησιμοποιείς, και το οικιακό σου ακριβό internet θα χρησιμοποιείς, και θα έχεις και την ευθύνη για την ασφάλεια και όχι μόνο. Η ασφάλεια, όμως, αποτελεί βασική υποχρέωση του φορέα. Γι’ αυτό προβλέπεται, εξάλλου, υποστήριξη, συνδρομή και εκπαίδευση του υπαλλήλου. Επειδή μιλάμε για υπαλλήλους και για τα δικαιώματά τους σημειώνω, ότι θα πρέπει να υπάρχει περισσότερη εξειδικευμένη μέριμνα για τους υπαλλήλους με σοβαρά προβλήματα υγείας, κινητικά και αναπηρίας.

Τελικά, με την εργασία αυτή που θεσπίζετε, αναβαθμίζετε το δημόσιο; Εξυπηρετείται καλύτερα o δικαιούμενος; Θα το δούμε στην πράξη θα μου πείτε. Εσείς ελπίζετε ότι θα τα καταφέρετε. Πολλές υπηρεσίες του δημοσίου είναι, ήδη, υποστελεχωμένες και δημιουργείται το ερώτημα, με τι φόντα θα αναπτυχθεί η τηλεργασία. Είναι αμφίβολο αν θα λειτουργήσει δίκαια, αξιοκρατικά για τους υπαλλήλους και αποτελεσματικά για τον πολίτη. Κλείνω, κύριε Πρόεδρε, λέγοντας ότι δεν αρκεί να υιοθετούμε νέα μοντέλα και νέες πρακτικές στο δημόσιο. Πρέπει να υπάρχουν οι κατάλληλες προϋποθέσεις και συνθήκες στο δημόσιο που θα προωθούν τις νέες τεχνολογίες και τη βιώσιμη για τον πολίτη, ψηφιακή ανάπτυξη. Είναι υποχρέωση της πολιτείας να δημιουργεί τις κατάλληλες, αυτές, προϋποθέσεις.

Ευχαριστώ πάρα πολύ για την κουβέντα όλης της ημέρας, κύριε Υπουργέ, κύριε Πρόεδρε και κύριοι συνάδελφοι, και για την εξυπηρέτηση. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Χήτα, πώς ψηφίζετε τελικώς;

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Θα μιλήσουμε την Πέμπτη.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επιφυλάσσεστε, δηλαδή. Επανερχόμαστε στην κανονική ροή της συζήτησής μας και καλώ στο βήμα τον Εισηγητή της Πλειοψηφίας, τον βουλευτή Φθιώτιδος της Νέας Δημοκρατίας, τον κ. Γεώργιο Κοτρωνιά. Υπενθυμίζω ότι ο χρόνος είναι ο μισός των αγορεύσεων επί της αρχής, δηλαδή, 8 λεπτά. Ορίστε, κύριε Κοτρωνιά.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας):** Κύριε Πρόεδρε, κύριε Υπουργέ, κυρία και κύριοι συνάδελφοι, αναμφίβολα, η κρίση του κορωνοϊού επιτάχυνε αλλαγές και επέβαλε προσαρμογές στη διοίκηση του ελληνικού κράτους. Η τηλεργασία, η τηλεκπαίδευση, πρακτικές συνήθειες από καιρό σε άλλα ευρωπαϊκά κράτη, μπήκαν στη ζωή μας, βίαια μεν, αλλά, πλέον, και δημιουργικά. Είναι η ευκαιρία μας η διοίκηση και η νομοθεσία να μπορέσουν να δώσουν αποτελεσματικές δυνατότητες στήριξης των νέων αυτών διαδικασιών γιατί στο μέλλον οι συνθήκες εργασίας θα αλλάζουν ραγδαία και συνεχώς. Έχω την αίσθηση, ότι έγινε μια εποικοδομητική συζήτηση. Δεν θα σταθώ σε επιμέρους τεχνικά ζητήματα του νομοσχεδίου το οποίο άλλωστε αποτελεί το θεσμικό πλαίσιο μέσα στο οποίο θα αναπτυχθούν και θα συμπληρωθούν τα επιμέρους τεχνικά και διαδικαστικά θέματα. Θα αναφερθώ, στις χθεσινές, κυρίως, συνεδριάσεις μας. Ακούγοντας τις θέσεις των φορέων κατά τη χθεσινή συνεδρίαση, της ακρόασής τους και ακούγοντας προσεκτικά τις τοποθετήσεις των εκπροσώπων των άλλων κομμάτων, έχω να παρατηρήσω τα εξής.

Πρώτα απ’ όλα, εκτός από το ΚΚΕ, όλοι οι άλλοι Εισηγητές δεν διαφώνησαν επί της αρχής, δηλαδή, με το πνεύμα και τον σκοπό του νομοσχεδίου. Γι’ αυτό, άλλωστε, εκτός από Νέα Δημοκρατία και ΚΙΝΑΛ που είπαν «ναι» επί της αρχής, τα άλλα Κόμματα επιφυλάχθηκαν για την Ολομέλεια να εκφραστούν εκεί. Σε ό,τι αφορά τους φορείς, ουσιαστικά, κανένας από τους εκπροσώπους των φορέων δεν ήταν αρνητικός, ως προς τη νομοθέτηση των κανόνων της τηλεργασίας στο δημόσιο. Θεωρώ ότι όλοι συμφωνήσαμε στις βασικές αρχές που διέπουν την τηλεργασία και αποτυπώνονται στο νομοσχέδιο.

Πρώτον, στον οικειοθελή χαρακτήρα του, αφού η τηλεργασία έχει οικειοθελή χαρακτήρα για τον εργαζόμενο και για τον φορέα με εξαίρεση βέβαια θέματα υγείας που την καθιστούν υποχρεωτική για τον φορέα και περιπτώσεις κινδύνου της δημόσιας υγείας που, επίσης, την καθιστούν υποχρεωτική για τον εργαζόμενο.

Δεύτερον, στην αρχή της ίσης μεταχείρισης, αφού οι τηλεργαζόμενοι απολαμβάνουν τα ίδια δικαιώματα κι υπέχουν τις ίδιες υποχρεώσεις με τους μη τηλεργαζόμενους σε ό,τι αφορά την εξέλιξη και τη μισθοδοσία τους.

Τρίτον, στην προστασία των προσωπικών δεδομένων, η οποία γίνεται με ευθύνη του φορέα, ο οποίος παίρνει όλα τα απαραίτητα τεχνικά και οργανωτικά μέτρα γι’ αυτό.

Τέταρτον, στον σεβασμό της ιδιωτικής ζωής του εργαζόμενου.

Με βάση, λοιπόν, το παρόν νομοσχέδιο μπορεί να επιτευχθούν άμεσοι και έμμεσοι στόχοι του που είναι, η διασφάλιση αποτελεσματικού πλαισίου της εργασίας των δημοσίων υπαλλήλων, ώστε να προσαρμοστεί το δημόσιο στις διεθνείς εξελίξεις σε αυτόν τον τομέα, η ενίσχυση της παραγωγικότητας και η ενδυνάμωση των εργαζομένων, αφού ενισχύεται η αυτοδυναμία τους στην οργάνωση της εργασίας, η προσέλκυση ικανών στελεχών στο δημόσιο, η εξοικονόμηση πόρων από τη μείωση λειτουργικών εξόδων των υπηρεσιών και των εργαζομένων με τη μείωση των μετακινήσεων και η άμεση προώθηση του ψηφιακού μετασχηματισμού των φορέων του δημόσιου φορέα. Αλλά, και μακροπρόθεσμα, το νομοσχέδιο θα συμβάλλει στη διατήρηση των θέσεων εργασίας, ανθρώπων που για λόγους υγείας δεν μπορούν να εργαστούν αυτοπρόσωπα, στη ρύθμιση του χρόνου εργασίας των υπαλλήλων και στην καλύτερη ισορροπία μεταξύ της επαγγελματικής και της ιδιωτικής ζωής. Ας σημειωθεί ότι με τη μείωση των μετακινήσεων, η τηλεργασία θα συμβάλει στον περιορισμό των κυκλοφοριακών προβλημάτων στις πόλεις και στη μείωση του αποτυπώματος του διοξειδίου του άνθρακα στο περιβάλλον. Μακροπρόθεσμα, η τηλεργασία, θα ευνοήσει τα άτομα με αναπηρίες και μπορεί να τονώσει την ύπαιθρο και τα ακριτικά μέρη της πατρίδας μας.

Χθες, επίσης, ξεκαθαρίστηκαν, με τη συζήτηση και την ομιλία του Υπουργού, κάποια ζητήματα τριβών. Το πιο χαρακτηριστικό είναι αυτό του τρόπου ένταξης των δημοσίων υπαλλήλων στην τηλεργασία και το διευθυντικό δικαίωμα του προϊσταμένου γι’ αυτό. Αν, λοιπόν, συμφωνούμε πρώτον, ότι η ένταξη στην τηλεργασία είναι οικειοθελής και δεύτερον, ότι δεν επηρεάζει την καριέρα του υπαλλήλου, δηλαδή, δεν αποτελεί μια υπηρεσιακή μεταβολή, αλλά ουσιαστικά ο διευθυντής είναι σαν να τον αλλάζει μια θέση μέσα στο περιβάλλον εργασίας του, μέσα στο ίδιο το κτίριο, τότε με το νομοσχέδιο διατηρείται το δικαίωμα του προϊσταμένου να αποφασίσει και στην τηλεργασία.

Ένα άλλο θέμα που θίχτηκε ήταν ο χρόνος της τηλεργασίας, γιατί να είναι συγκεκριμένος και περιορισμένος. Σε αυτό η απάντηση είναι ότι δεν θέλουμε μέσα από το νομοσχέδιο ο τηλεργαζόμενος να αποκόπτεται από το εργασιακό του περιβάλλον, από τη δουλειά του και από τους συναδέλφους του, χάνοντας τελικά, ακόμη και αυτήν τη συνείδηση του δημοσίου υπαλλήλου μέσα από την οποία θα πρέπει πάντα να ενεργεί αρμονικά μέσα σε ένα σύνολο.

Το άλλο σημείο παρατηρήσεων ήταν το θέμα της αποσύνδεσης και πώς θα προφυλαχθεί ο δημόσιος υπάλληλος από κατάχρηση που μπορεί να κάνει ο προϊστάμενός του με μία άτυπη υπερωρία. Αυτό, μάλλον, είναι ψευτοδίλημμα γιατί εμφανίζει την τηλεργασία σαν μια νέα διοικητική δομή. Η τηλεργασία είναι απλά μια νέα λειτουργική δομή και ο εργαζόμενος συμπεριφέρεται όπως ακριβώς θα συμπεριφερόταν και μετά το πέρας του ωραρίου του στην υπηρεσία του. Τώρα το, αν θα σηκώσει εκτός ωραρίου το τηλέφωνό του είναι δικό του ζήτημα και επιλογή και έχει σχέση με τον ίδιο και τη βούλησή του.

Τελικά, φαίνεται, κυρίες και κύριοι συνάδελφοι, ότι μέσα από την κρίση του κορωνοϊού βγήκαν και κάποιες καλές νομοθετήσεις και πρακτικές. Έτσι, λοιπόν, προχωρά η ψηφιοποίηση του δημοσίου, προχώρησε ο νέος νόμος για τις προσλήψεις μέσω ΑΣΕΠ, προχώρησε ο νόμος για τον εσωτερικό έλεγχο στο δημόσιο και τώρα προχωρά και η τηλεργασία των δημοσίων υπαλλήλων. Περιμένουμε το νομοσχέδιο για την πολυεπίπεδη διακυβέρνηση, ώστε να ολοκληρωθεί η κατανομή αρμοδιοτήτων στην Τοπική Αυτοδιοίκηση και τους φορείς του ευρύτερου δημοσίου και να κάνουμε ένα ακόμα βήμα προς τα εμπρός με ένα σύγχρονο αποτελεσματικό ελληνικό δημόσιο. Σας ευχαριστώ πάρα πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλώ στο βήμα, τώρα, τον Εισηγητή της Μειοψηφίας, τον βουλευτή της Αξιωματικής Αντιπολίτευσης στην Αρκαδία, τον κ. Γεώργιο Παπαηλιού. Κύριε Παπαηλιού, έχετε τον λόγο για 8 λεπτά.

**ΓΕΩΡΓΙΟΣ ΠΑΠΑΗΛΙΟΥ (Εισηγητής της Μειοψηφίας):** Κύριε Πρόεδρε, κυρίες και κύριοι συνάδελφοι. Στη χθεσινή τοποθέτησή του, ο κ. Υπουργός ανήγαγε την ψηφιοποίηση του δημοσίου σε κορυφαία πολιτική της Κυβέρνησης της Νέας Δημοκρατίας. Η ψηφιοποίηση δεν είναι πολιτική πράξη, κίνηση. Είναι θα έλεγα ένα διαδικαστικό στοιχείο, ένα διαδικαστικό εργαλείο, είναι μία μέθοδος για την άσκηση πολιτικών. Συνδέεται με τις νέες τεχνολογίες, με την πληροφορική και, βέβαια, ανταποκρίνεται στην τεχνολογική εξέλιξη και πρόοδο. Η τεχνολογία, η ψηφιοποίηση εν προκειμένω, υπηρετεί και πρέπει να υπηρετεί την πολιτική και τις πολιτικές αποφάσεις. Το ζήτημα είναι η κατεύθυνση των πολιτικών και η κάρπωση του οφέλους από αυτές, δηλαδή, ποιοι ωφελούνται. Επομένως, αυτό που, κύριε Υπουργέ, εμφανίσατε ως πολιτική και επίτευγμα της Κυβέρνησης, της Νέας Δημοκρατίας, είναι μία μέθοδος, ένα εργαλείο που συνδέεται με την εξέλιξη της τεχνολογίας. Εξάλλου, η ψηφιοποίηση της δημόσιας διοίκησης ξεκίνησε επί διακυβέρνησης ΣΥΡΙΖΑ και επιταχύνθηκε λόγω των αναγκών που δημιούργησε η πανδημία.

Στην περίπτωση της τηλεργασίας, πρέπει να απαντηθούν ερωτήματα, κυρίως, ως προς τη διασφάλιση των δικαιωμάτων των εργαζομένων. Αυτό δεν γίνεται, τουλάχιστον, απολύτως με το υπό κρίση νομοσχέδιο. Υπάρχουν ή παραλείπονται ρυθμίσεις που αφήνουν εκτός δικαιώματα των εργαζομένων με αποτέλεσμα η εφαρμογή της τηλεργασίας να αφήνεται στη διακριτική ευχέρεια της κυβέρνησης της διοίκησης. Εσείς, κύριε Υπουργέ, προκειμένου να απορρίψετε τις παρατηρήσεις και τις προτάσεις όλων μας για εξειδίκευση των ρυθμίσεων, ώστε να μην αφήνονται περιθώρια για εφαρμογή τους εις βάρος των εργαζομένων, απαξιώσατε, υποβαθμίσατε θα έλεγα την τηλεργασία, ως μία άλλη μορφή εργασίας στην οποία εφαρμόζονται, ούτως ή άλλως, όλες οι ρυθμίσεις της διά ζώσης παροχής εργασίας. Αποκρύπτετε, όμως, τεχνηέντως, ότι η τηλεργασία είναι μία μορφή εργασίας για την οποία εισάγεται, αυτοτελώς, το υπό κρίση νομοσχέδιο. Σε αυτό, λοιπόν, περιλαμβάνεται ένα νέο πλαίσιο στο οποίο, κατά την άποψή μας, πρέπει να ενταχθούν και ιδιαίτερες διατάξεις για τα δικαιώματα των εργαζομένων.

Ένα τρίτο στοιχείο που αποδεικνύεται και με την ακόμα μη κατάθεση της τροπολογίας, η νομοθέτηση μέσω τροπολογιών είπατε ότι γίνεται για την ικανοποίηση αναγκών που ανακύπτουν στην πορεία της ζωής, στην πορεία της καθημερινότητας. Μπορεί να γίνεται και για αυτό. Κυρίως, όμως, η Κυβέρνησή σας επιδιώκει μέσω τροπολογιών να μην υπάρχει συμμετοχή των πολιτών, να μην υπάρχει δημόσια διαβούλευση, να μη γίνεται εξαντλητική συζήτηση και να ψηφίζονται ρυθμίσεις κατά το δυνατόν στα «μουλωχτά».

Αυτή είναι η πρακτική σας μέχρι τώρα. Θα έλεγα ότι απόδειξη είναι και η τροπολογία την οποία ακόμα δεν έχετε καταθέσει, κ. Υπουργέ, και την οποία μας εγχειρίσατε και για την οποία επιφυλασσόμεθα να αναφερθούμε. Θα έλεγα όμως ότι για αυτήν προκύπτουν συγκεκριμένα ερωτηματικά.

Καταρχάς, εκείνο που θα έπρεπε να περιληφθεί στην τροπολογία είναι ότι, ο νέος τρόπος εξέτασης και οι αλλαγές που προβλέπονται να μην εφαρμοστούν στον επόμενο, αλλά στον μεθεπόμενο διαγωνισμό, όπως απαιτούν οι αρχές της χρηστής διοίκησης, της δικαιολογημένης εμπιστοσύνης προς τη διοίκηση και της ασφάλειας δικαίου. Δεν μπορεί να παίζετε με χιλιάδες υποψηφίους οι οποίοι έχουν προετοιμαστεί βάσει των μέχρι σήμερα ισχυόντων. Και δεν μπορεί να έρχεστε την τελευταία στιγμή να αλλάζετε το πλαίσιο εξετάσεων. Δεν είναι ούτε δίκαιο ούτε ηθικό.

Ένα ερώτημα που θέτω είναι αν οι κάτοχοι πτυχίων κολεγίων μπορούν και αυτοί να συμμετέχουν σε αυτές τις εξετάσεις. Τα υπόλοιπα θα τα δούμε και θα αναφερθούμε διεξοδικά στην Ολομέλεια.

Ποια είναι η νέα πραγματικότητα που διαμορφώνεται με την τηλεργασία; Η τηλεργασία παύει να είναι μία περιθωριακή και ιδιαίτερη κατάσταση και επομένως οπωσδήποτε χρειάζεται ρύθμιση. Η ρύθμιση όμως, όπως είπα και προηγουμένως, δεν διασφαλίζει με σαφή τρόπο την προστασία και την υπεράσπιση των δικαιωμάτων των εργαζομένων. Θα πρέπει να υπάρχει ένα σαφές πλαίσιο που δεν θα αφήνει περιθώρια να μετατραπούν οι ζωές των ανθρώπων, μέσω της τηλεργασίας, σε εργασιακή «ψηφιακή ζούγκλα».

Αρκετά άρθρα του νομοσχεδίου λόγω της αοριστίας τους αφήνουν ευρέα περιθώρια προς αυτήν την κατεύθυνση. Επιπλέον, στον δημόσιο τομέα το πλαίσιο λειτουργίας τηλεργασίας πρέπει να διασφαλίζει και την εύρυθμη λειτουργία των δημοσίων υπηρεσιών και να έχει ως στόχο εκτός από το σεβασμό των δικαιωμάτων των εργαζομένων και την εξυπηρέτηση των συναλλασσόμενων πολιτών.

Για τον οικειοθελή χαρακτήρα, τα είπαμε και θα τα αναπτύξουμε ακόμα περισσότερο στην Ολομέλεια. Ο οικειοθελής χαρακτήρας διασφαλίζεται με τρόπο ώστε να μην αφήνεται η αποδοχή του αιτήματος του εργαζόμενου στο διευθυντικό δικαίωμα αυθαίρετα και χωρίς κριτήρια. Χρειάζεται απόφαση αιτιολογημένη, χρειάζονται κριτήρια αντικειμενικά, ούτως ώστε να έχει - και πρέπει να θεσπιστεί κατά την άποψή μας - δικαίωμα ένστασης ο εργαζόμενος σε περίπτωση απορριπτικής απόφασης.

Και μία τελευταία παρατήρηση, η οποία αφορά τη διάταξη του άρθρου 26 για την παροχή κινήτρων σε εργαζομένους στον Ο.Τ.Α. Η τηλεργασία θα μπορούσε να συμβάλει στην περιφερειακή ανάπτυξη επιτρέποντας στους νέους να μείνουν στον τόπο τους. Πρέπει να αξιοποιηθεί η τηλεργασία ως μέτρο ενίσχυσης της ανάπτυξης περιοχών απομονωμένων, ορεινών, νησιωτικών, αραιοκατοικημένων, με μέτρα διευκόλυνσης της παραμονής και της εγκατάστασης εργαζομένων του δημοσίου, που θα έχουν τη δυνατότητα να εργάζονται από το σπίτι είτε από σταθμούς κέντρα τηλεργασίας στις περιοχές τους.

Αυτή η θέσπιση, αν γίνονταν, ανταποκρίνεται απολύτως στη συνταγματική πρόβλεψη, που αναφέρει ότι ο νομοθέτης και η διοίκηση όταν δρουν κανονιστικά υποχρεούνται να λαμβάνουν υπόψη τις ιδιαίτερες συνθήκες των νησιωτικών και ορεινών περιοχών μεριμνώντας για την ανάπτυξή τους.

Το άρθρο 26 του νομοσχεδίου που κινείται προς θετική κατεύθυνση για την παροχή κινήτρων σε εργαζόμενους των Ο.Τ.Α. ορεινών, μειονεκτικών, νησιωτικών περιοχών, τους παρέχεται δωρεάν σίτιση και κατάλυμα διαμονής από τους Ο.Τ.Α., όπως προβλέπονταν ήδη για τους εκπαιδευτικούς, το υγειονομικό προσωπικό, το προσωπικό της ΕΛ.ΑΣ και του Πυροσβεστικού Σώματος - θα έλεγα ότι εν προκειμένω αυτά είχαν καθιερωθεί επί κυβέρνησης ΣΥΡΙΖΑ - είναι εξαιρετικά αδύναμο και πάντως αυτή η παροχή υπόκειται στη διακριτική ευχέρεια των Ο.Τ.Α. Κατά την άποψή μας, θα έπρεπε να υποχρεούνται οι ΟΤΑ. Αλλά βέβαια, θα έπρεπε γι’ αυτό το λόγο να ενισχυθούν με πόρους, ούτως ώστε να μπορέσουν να ανταπεξέλθουν σε αυτή την αποστολή τους.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Ήδη, έχουμε δηλώσει, σε αυτή την αίθουσα, ότι θα υπερψηφίσουμε το νομοσχέδιο, παρά τις επιφυλάξεις που υπάρχουν για κάποιες επιμέρους διατάξεις. Αλλά, ουδείς μπορεί να αμφισβητήσει ότι αποτελεί ένα θετικό βήμα, όπως αποτελεί ένα θετικό βήμα και αυτό που συζητείται στην Ολομέλεια τώρα για το Ψηφιακό Πιστοποιητικό.

Η Ηλεκτρονική Διακυβέρνηση γενικότερα και η ψηφιακή τεχνολογία είναι προφανές ότι θα συμβάλουν όσο προχωράμε περισσότερο στη βελτίωση της λειτουργίας του δημόσιου τομέα στην Ελλάδα. Αλλά μιας και αναφερθήκαμε στο παρελθόν και καμιά φορά καλό είναι να το θυμόμαστε, εγώ τουλάχιστον θυμάμαι τα πρώτα βήματα που έγιναν τότε επί Κυβερνήσεως Γιώργου Παπανδρέου, με το open.gov, με τη Διαύγεια, με την Ηλεκτρονική Συνταγογράφηση. Βήματα πάνω στα οποία ήρθαν και έχτισαν, με μικρότερη ή μεγαλύτερη επιτυχία, οι κυβερνήσεις που ακολούθησαν. Έτσι πρέπει να συμβαίνει.

Στον δήμο Αθηναίων είχαμε προχωρήσει σε ένα σημαντικό βαθμό. Πρώτα από όλα είχαμε καθιερώσει την Ηλεκτρονική Υπογραφή, την Ηλεκτρονική Διακίνηση των Εγγράφων. Το να το κάνεις αυτό σε έναν δήμο με επτάμισι χιλιάδες εργαζόμενους δεν είναι αστεία υπόθεση. Είναι ολόκληρο εγχείρημα. Όπως, επίσης, είχαμε αναρτήσει με πρωτοβουλία και πολλή δουλειά τότε του Θόδωρου Λιβάνιου, μέλους της Κυβέρνησής σας σήμερα και Γενικό Γραμματέα στο δήμο μας τότε, τον Προϋπολογισμό, ο οποίος ενημερωνόταν σε ζωντανό χρόνο. Ο πολίτης μπορούσε να μπαίνει και να βλέπει ακριβώς την κίνηση του Προϋπολογισμού του δήμου καθημερινά.

Όλα αυτά προάγουν τη διαφάνεια, πρώτα απ’ όλα, έναντι του πολίτη, αλλά προάγουν και τη διαφάνεια στο εσωτερικό της δημόσιας διοίκησης. Όσο περισσότερο θα εισάγεται η Ηλεκτρονική Διακίνηση των Εγγράφων, η Υπογραφή, η ψηφιακή τεχνολογία τόσο περισσότερο θα μπορεί και η διοίκηση να έχει τα δεδομένα εκείνα στα χέρια της, που θα της επιτρέπουν να βλέπει πού ακριβώς σημειώνονται καθυστερήσεις, που υπάρχουν προβλήματα και να επεμβαίνει και να τα διορθώνει.

Και για να επανέλθω πάλι λίγο στο παρελθόν, έτσι είχε οραματιστεί τα Κ.Ε.Π. ο ιδρυτής τους ο Σταύρος Μπένος, όταν τα είχε φτιάξει. Δεν είχε φανταστεί τότε μόνο ότι θα ήταν ένα σημείο που θα πήγαινε ο πολίτης απλώς θα παίρνει κάποια πιστοποιητικά. Είχε σχεδιαστεί ως υπηρεσία «μιας στάσης», όπου θα πηγαίνει ο πολίτης για οποιαδήποτε δουλειά του, θα έρχεται σε συναλλαγή με τον οποιονδήποτε υπάλληλο βρισκόταν εκεί, αλλά θα έπαυε και η προσωπική επαφή του πολίτη με κάποιον ο όποιος βρίσκεται στο γκισέ και από εκεί θα άρχιζε η εσωτερική αναζήτηση των εγγράφων ηλεκτρονικά από την ίδια τη διοίκηση. Αυτή είναι η κατεύθυνση στην οποία πρέπει να πάμε. Η ίδια η διοίκηση να αναζητά όλα τα έγγραφα και έτσι θα μπορεί και η ίδια να ελέγχει και τους χρόνους της. Αυτό προάγει τη διαφάνεια, λοιπόν, προς πάσα κατεύθυνση.

Αλλά, το δημόσιο δεν είναι μόνο τεχνολογίες φυσικά. Είναι άνθρωποι και προπάντων άνθρωποι. Θα αξιολογήσουμε την τροπολογία να δούμε ποιες είναι οι αλλαγές εκείνες τις οποίες φέρνετε στις εισαγωγικές εξετάσεις στη δημόσια διοίκηση. Αλλά, θεωρώ και εγώ ότι επειδή επίκειται να εκδοθεί προκήρυξη – δεν είναι έτσι; - για εξετάσεις, ότι αντιβαίνει στην αρχή της εύλογης εμπιστοσύνης του διοικουμένου προς τη διοίκηση. Το να εφαρμοστούν αυτές οι αλλαγές, να μπουν καινούργια μαθήματα τώρα αμέσως στις εξετάσεις, οι οποίες θα διεξαχθούν φαντάζομαι μέσα σε ένα εύλογο χρονικό διάστημα. Αυτό είναι ένα είδος αιφνιδιασμού και δεν καταλαβαίνω γιατί τόση σπουδή σε αυτό το ζήτημα.

Και για την τροπολογία, φυσικά, την οποία δεν είμαστε σε θέση αυτή τη στιγμή να συζητήσουμε με βάση αυτά τα λίγα που ακούσαμε από εσάς, υπάρχει μία τάση αυτής της σημερινής Κυβέρνησης περισσότερο να ασχολείται με τις διαδικασίες, παρά να αγγίζει τα δύσκολα θέματα. Και για τα δύσκολα θέματα, βλέπω ότι έχετε αλλάξει λόγου χάρη τις εκλογικές διαδικασίες, τα εκλογικά συστήματα και στην τοπική Αυτοδιοίκηση και στις Εθνικές Εκλογές από την πρώτη στιγμή που αναλάβατε την εξουσία, αλλά και για τη συμμετοχή των εκτός επικράτειας Ελλήνων, με όλον τον ατυχή συμβιβασμό που συνήψαμε όλοι μαζί παλαιότερα και δεν μπορέσαμε στη συνέχεια να τον μεταβάλουμε.

Βλέπω, επίσης, μια σπουδή να επιμένουμε στις διαδικασίες πάλι και στις Ανεξάρτητες Αρχές. Στις Ανεξάρτητες Αρχές υπερψηφίστηκε και από τον ΣΥΡΙΖΑ και από τη Ν.Δ. η αναθεώρηση της διάταξης του άρθρου 101 του Συντάγματος, εκεί όπου προβλέπεται δηλαδή η διαδικασία για την ανάδειξη των Ανεξάρτητων Αρχών. Και ειδικά, υπήρχε ο κανόνας των 4/5 της πλειοψηφίας και άλλαξε σε πλειοψηφία 3/5. Έκτοτε, αποκαλύπτεται ότι πλέον η κυβερνητική πλειοψηφία θα μπορεί κατά το δοκούν να συμφωνεί και με ένα μικρό κόμμα της Αντιπολίτευσης και να επιβάλλει αρεστά πρόσωπα στις Ανεξάρτητες Αρχές. Φυσικά, ακολούθησε και η φωτογραφική διάταξη σχετικά με τις θέσεις προέδρων και αντιπροέδρων στο ΑΣΕΠ.

Βλέπουμε τώρα πάλι να έρχεστε να επιμένετε στη διαδικασία του διαγωνισμού και να την εφαρμόζετε τώρα αμέσως. Όπως είχα πει και προ ημερών, περιμένουμε με αγωνία να δούμε πότε η Κυβέρνηση θα αποφασίσει να εισηγηθεί ένα νομοσχέδιο το οποίο θα έχει έναν πραγματικά μεταρρυθμιστικό χαρακτήρα. Εσείς, ειδικά, κύριε Υπουργέ, έχετε να εισηγηθείτε ένα νομοσχέδιο για την πολυεπίπεδη διακυβέρνηση, προσπάθεια που είχε αρχίσει επί του προκατόχου σας και η οποία διακόπηκε απότομα όταν αναλάβατε εσείς. Σε αυτό το νομοσχέδιο επίσης ή σε κάποιο άλλο, αλλά πάντως σύντομα, θα πρέπει να έρθει και το θέμα της μεταφοράς του φόρου ακίνητης περιουσίας στους πρωτοβάθμιους Οργανισμούς Τοπικής Αυτοδιοίκησης.

Με βάση αυτά τα δύο νομοσχέδια μπορούμε πραγματικά να μιλήσουμε για πολυεπίπεδη διακυβέρνηση και μπορούμε πραγματικά να μιλήσουμε για ένα μεταρρυθμιστικό εγχείρημα στους κόλπους της δημόσιας διοίκησης. Τον άλλο πυλώνα τον ξέρουμε, είναι η αξιολόγηση των δημοσίων υπαλλήλων. Αυτά τα νομοσχέδια, λοιπόν, περιμένουμε, ούτως ώστε να βοηθήσουμε στο μέτρο του δυνατού και φυσικά να κάνουμε την κριτική μας εκεί όπου πρέπει.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δούνια Παναγιώτα (Νόνη), Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Λαμπρούλης Γεώργιος, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του ΚΚΕ):** Πρόκειται, στην ουσία, για ένα συμπληρωματικό νομοσχέδιο, για τον προπομπό του μεγάλου αντεργατικού οδοστρωτήρα, του οποίου η συζήτηση ξεκινά σήμερα το μεσημέρι εδώ, μάλιστα σε αυτήν εδώ την αίθουσα, και, ως γνωστόν, βασικό γρανάζι αυτού του οδοστρωτήρα αποτελεί, εκτός των άλλων, και η τηλεργασία.

Από την κυβέρνηση, λοιπόν, επιλέχθηκε η παράλληλη και ξεχωριστή και όχι η κοινή νομοθέτηση της τηλεργασίας σε δημόσιο και ιδιωτικό τομέα παρά το ότι, όπως παραδέχτηκε και ο ίδιος ο Υπουργός με δημόσιες δηλώσεις προχθές στην κρατική τηλεόραση, και τα δύο αυτά νομοθετήματα διέπονται από τις ίδιες αρχές την ίδια αντίληψη συνεπώς έχουν και την ίδια φυσικά στόχευση. Αυτή η στόχευση δεν μπορεί να είναι άλλη και δεν είναι άλλη από τη διακηρυγμένη και υλοποιούμενη από όλες διαδοχικά τις κυβερνήσεις εδώ και χρόνια, στρατηγική της ανταγωνιστικότητας, προκειμένου να θωρακίζεται και να διευρύνεται η κερδοφορία των επιχειρηματικών ομίλων.

Φυσικά, την ίδια στρατηγική της ανταγωνιστικότητας υπηρετούν χωρίς καμία εξαίρεση και όλες οι νομοθετικές ρυθμίσεις για το δημόσιο, για το κράτος και όλους τους εργαζόμενους σε αυτό. Αυτή, λοιπόν, η καπιταλιστική ανταγωνιστικότητα είναι η ρίζα και η αρχική αιτία για τον αντεργατικό χαρακτήρα οποιουδήποτε μέτρου λαμβάνεται στο όνομα της μιας και όπως είναι γνωστό όταν στη μία πλευρά του νομίσματος γράφει κερδοφορία στην άλλη γραφή πάντα εκμετάλλευση εργασιακή και ξέρετε όσο αυξάνει η μία άλλο τόσο αυξάνει και η άλλη.

Έτσι, λοιπόν, και η τηλεργασία, είτε στο δημόσιο είτε στον ιδιωτικό τομέα και παρά τις επιμέρους διαφορές στην εφαρμογή της, υπηρετεί την ίδια ακριβώς στρατηγική καθώς αυξάνει την ένταση της εκμετάλλευσης των εργαζομένων μέσω του ευέλικτου μα κυρίως μέσω του απλήρωτου χρόνου εργασίας. Μια μορφή, λοιπόν, εργασιακής εκμετάλλευσης, η τηλεργασία, η οποία και επιφέρει σημαντικότατες αρνητικές συνέπειες για τη ζωή και τα δικαιώματα των εργαζομένων καθώς οδηγεί στην κατάργηση οποιασδήποτε διάκρισης ανάμεσα στον εργάσιμο και μη εργάσιμο χρόνο, δηλαδή, στην συγχώνευση ουσιαστικά της προσωπικής και οικογενειακής ζωής ενός εργαζομένου με την επαγγελματική του δραστηριότητα. Οδηγεί στην αύξηση της εντατικοποίησης της εργασίας και της επέκτασης του ωραρίου, με αποτέλεσμα ο εργαζόμενος να βρίσκεται ακόμα πιο εκτεθειμένος σε σύγχρονα προβλήματα υγείας, μυοσκελετικά, νοητική και οπτική κόπωση, τα οποία μάλιστα ούτε καν που αναγνωρίζονται ως σύγχρονες επαγγελματικές ασθένειες. Οδηγεί στην απομόνωση του εργαζομένου από τον χώρο εργασίας και από τους συναδέλφους του με ό,τι αυτό σημαίνει για την κοινωνική του ζωή και τη συνδικαλιστική του δράση, οδηγεί στην εισαγωγή μεθόδων τηλεχαφιεδισμού ακόμα και μέσα στα σπίτια των εργαζομένων είτε με κάμερες είτε με διάφορες άλλες τεχνικές υποδομές ελέγχου της απόδοσης και ο εργοδότης όμως είτε είναι το δημόσιο είτε ένας επιχειρηματικός όμιλος πάντα βγαίνει από την τηλεργασία σταθερά κερδισμένος ακόμα και από τη μείωση που έχει στα λειτουργικά του κόστη καθώς οι εργαζόμενοι καλούνται να πληρώνουν ξανά και ξανά για όλες τις ανάγκες της εργασίας τους από τον τεχνικό εξοπλισμό, το ίντερνετ, τον φωτισμό, την ανατομική καρέκλα, τη θέρμανση και τόσα άλλα απαραίτητα.

Εδώ, όλες αυτές τις μέρες, υπάρχει πράγματι μια φιλότιμη, αλλά μάλλον άκαρπη, τουλάχιστον για εμάς, προσπάθεια του Υπουργού να προσεταιριστεί τα υπόλοιπα κόμματα για την, επί της αρχής, αποδοχή του νομοσχεδίου από αυτά. Με ποια τακτική το επιχειρεί ο κύριος Υπουργός; Κυρίως, με το να εμφανίζει τον δημόσιο τομέα, το ίδιο το κράτος, είτε ως ουδέτερο είτε ως υπερ ταξικό εώς και πολιτοκεντρικό, ακούσαμε, παρά το ότι ο ίδιος πολύ καλά και γνωρίζει και αναγνωρίζει τον ταξικό χαρακτήρα και τον ρόλο αυτού του κράτους, όπως άλλωστε και κάθε κράτους.

Παραλήπτης, βέβαια, αυτών των αναλύσεων, όπως είπαμε, των μηνυμάτων και των εκκλήσεων για την επί της αρχής υιοθέτηση του νομοσχεδίου δεν είναι το Κ.Κ.Ε. καθώς μόνο αφελής δεν είναι ο κύριος Υπουργός, Παραλήπτες αυτών των ιδεολογικών μηνυμάτων και εκκλήσεων είναι όλα τα υπόλοιπα αστικά κόμματα με ισχυρή μάλιστα καθώς φαίνεται την ισχυρή πιθανότητα παρά την έως τώρα πολιτική τους αμηχανία να ανταποκριθούν τελικά θετικά σ αυτό το νομοσχέδιο. Ο ΣΥΡΙΖΑ, για παράδειγμα, θέλει περισσότερη σαφήνεια στις διατάξεις, αυτό είπε πριν από λίγο ο εισηγητής του, παραμερίζοντας τις επιμέρους ενστάσεις όπως τα καλεί επίμονα ο κύριος Υπουργός. Βέβαια, παραλήπτες, κυρίως, είναι όλοι οι δημόσιοι υπάλληλοι και όλος ο λαός, προκειμένου να υιοθετήσουν το αφήγημα της τηλεργασίας, όχι μονάχα ως σύγχρονο, αλλά κυρίως ως θετικό γι’ αυτούς.

Μόνο που όσοι από αυτούς τους εργαζόμενους σπεύδουν άκριτα να συναινέσουν στη γενικευμένη επέκταση της τηλεργασίας, καλό είναι να μην υποτιμήσουν τοποθετήσεις, όπως αυτή του κ. Νίκα χθες, του Περιφερειάρχη της Πελοποννήσου, ο οποίος ανοιχτά έθεσε το ζήτημα «κάθε τι που σχετίζεται με τον τεχνολογικό εξοπλισμό της εργασίας να αποτελεί αποκλειστική ευθύνη του εργαζόμενου, χωρίς καμία υποχρέωση και ευθύνη του κράτους και των υπηρεσιών» και εδώ καλό είναι επιπλέον να αξιοποιήσουν οι δημόσιοι υπάλληλοι και την πείρα της τηλεργασίας από την περίοδο της πολύμηνης καραντίνας. Να μη λησμονήσουν, δηλαδή, ότι δεκάδες χιλιάδες εκπαιδευτικοί σήκωσαν μόνοι τους και με όποια τεχνολογικά μέσα διέθετε ο καθένας και πολλές φορές με μεγάλα δικά τους προσωπικά έξοδα σήκωσαν μόνοι τους όλο το βάρος της τηλεκπαίδευσης χιλιάδων παιδιών, όταν το κράτος δεν «κουνούσε ούτε το δαχτυλάκι του» προκειμένου να ενισχύσει τεχνολογικά μαθητές και εκπαιδευτικούς, παρά αρκούνταν το κράτος στην έκδοση καθημερινών δελτίων επιδημιολογικής θυέλλης με απαγορεύσεις λειτουργίας των σχολείων γιατί αυτό έκανε μονάχα.

Να μην λησμονήσουν, επίσης, ότι χιλιάδες εργαζόμενοι στο δημόσιο σε όλη την παρατεταμένη αυτή περίοδο του εγκλεισμού διατάχθηκαν και με τις δύο έννοιες σε εξ αποστάσεως και τηλεργασία χωρίς το κράτος να τους ρωτήσει αν έχουν τον απαιτούμενο τεχνολογικό εξοπλισμό και μέσα ή και δίκτυο για μια τέτοια εργασία, φορτώνοντας τους μάλιστα εκτός από την ατομική υγειονομική τους ευθύνη σταθερά αυτό και το οικονομικό βάρος ενός τέτοιου εξοπλισμού και μιας τέτοιας εργασίας.

Όλα τα επιχειρήματα συνεπώς των υποστηρικτών της γενικευμένης εφαρμογής της τηλεργασίας είναι και απατηλά και κίβδηλα. Είναι χαρακτηριστικό πως ούτε καν αυτός ο οικειοθελής χαρακτήρας της τηλεργασίας δεν είναι κατοχυρωμένος στο νομοσχέδιο καθώς υπάρχουν διάπλατα τα παράθυρα, σ αυτό, στο ίδιο το νομοσχέδιο, που θα μπορούν να ανοίγουν προκειμένου να γίνεται αυτή η δήθεν οικειοθελής εργασία υποχρεωτική με μια απλή απόφαση ενός διευθυντή.

Έρχεται εδώ ο Υπουργός και λέει «δεν έχουμε υπηρεσιακή μεταβολή», έχουμε, όμως, μεταβολή, κύριε Υπουργέ, και μάλιστα ριζική του εργασιακού περιβάλλοντος, από το χώρο δουλειάς στον ιδιωτικό χώρο καθενός στο σπίτι του και αυτό δεν είναι λίγο, με συγχωρείτε, καθώς εκτός από το πλήγμα στην κοινωνικότητα της εργασίας που επιφέρει, παραβιάζει και την ιδιωτικότητα της κατοικίας ενός ανθρώπου. Έχουμε, επίσης, μια ευθεία και ολοφάνερη απειλή της προστασίας των προσωπικών δεδομένων των εργαζομένων και κατ’ αρχήν αφού όλα τα συστήματα παρακολούθησης του εργαζόμενου μπορούν να τεθούν σε λειτουργία αρκεί όπως αναφέρει το νομοσχέδιο ο φορέας να το θεωρεί ανάλογο του σκοπού, τότε νομιμοποιείται. Είναι χαρακτηριστικό, μάλιστα, ότι στο νομοσχέδιο αφαιρέθηκε αυτό που υπήρχε στο αρχικό σχέδιο, το οποίο έλεγε ότι για τα συστήματα παρακολούθησης, για την κάμερα δηλαδή, είναι απαραίτητο όχι μόνο η προηγούμενη ενημέρωση του τηλεργαζόμενου αλλά και η συγκατάθεση του. Αυτό αφαιρέθηκε.

Ένα καταληκτικό σχέδιο για περιβόητο δικαίωμα αποσύνδεσης, φυσικά και υποστηρίζουμε αυτό το δικαίωμα ως βασικό και αδιαπραγμάτευτο εργασιακό δικαίωμα κάθε εργαζόμενου. Ξέρετε, όμως, για να εξασφαλίζεται αυτό το δικαίωμα, για να ευδοκιμεί πρέπει να υποχρεώνεται πρώτα και κύρια ο εργοδότης είτε είναι το δημόσιο είτε είναι μια οποιαδήποτε ιδιωτική επιχείρηση να αποσυνδέει την πρόσβαση του εργαζόμενου στα αρχεία, στις πλατφόρμες και στις εφαρμογές της τηλεργασίας με φραγές στο λογισμικό και στα ηλεκτρονικά μηνύματα της επιχείρησης, διαφορετικά, όπως έδειξε, δηλαδή, και η πείρα της πανδημίας, πολλοί διευθυντές και προϊστάμενοι δεν «χαμπαριάζουν» και τόσο από ωράρια και ακατάλληλες ώρες και δεν είναι και τόσο, με συγχωρείτε και απευθύνομαι στον εισηγητή της πλειοψηφίας, προσωπική τους επιλογή να απαντήσουν στο τηλέφωνο ή στα μηνύματα.

Συνοπτικά, πρόκειται για έναν νόμο πλαίσιο στην ουσία, με τον οποίο θεσμοθετείται και εισάγεται η τηλεργασία, ο οποίος και θα αντιδραστικόποιειται συνεχώς φυσικά όσο θα προσαρμόζεται στις συνθήκες της καπιταλιστικής οικονομικής και εργασιακής ζούγκλας. Και με την τηλεργασία όχι μόνο δεν θα έχουμε εναρμόνιση, όπως λένε οι «σειρήνες» του νομοσχεδίου, αλλά αυτό που πραγματικά θα έχουμε δεν θα είναι η εναρμόνιση αλλά η συγχώνευση της προσωπικής και οικογενειακής μας ζωής με την επαγγελματική, όπως λέει και το τραγούδι «για ένα κομμάτι ψωμί δεν φτάνει μόνο η δουλειά».

Καταψηφίζουμε συνολικά το νομοσχέδιο και τα περισσότερα από τα άρθρα του. Ένα πολύ μικρό σχόλιο για την τροπολογία περί κινητικότητας στο δημόσιο. Πρόκειται για νόμο του ΣΥΡΙΖΑ, πρόκειται, στην ουσία, για τη θεσμοθέτηση της υποστελέχωσης στο δημόσιο με το 65% και αυτό δεν το αντιμετωπίζει ριζικά αυτή η τροπολογία, απλώς το ανακυκλώνει. Περιμένουμε να τη δούμε και επισημά για να είμαστε πιο συγκεκριμένοι.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδικός Αγορητής του ΜεΡΑ25):** Θα συνεχίσω την επί των άρθρων ανάλυση από εκεί που σταμάτησα χθες. Μπαίνω, λοιπόν, στο άρθρο 12 για τον σταθμό τηλεργασίας. Λέτε, σε ένα σημείο, ότι «εφόσον ο φορέας δεν έχει τη δυνατότητα να παράσχει σταθμό τηλεργασίας, ο υπάλληλος δύναται, εφόσον το επιθυμεί, να κάνει χρήση του προσωπικού του τεχνολογικού εξοπλισμού». Το ερώτημα είναι γιατί υπάρχει αυτό το «εφόσον το επιθυμεί»; Αν δεν το επιθυμεί, δηλαδή, ο υπάλληλος τι θα συμβεί; Αν η υπηρεσία δεν του εξασφαλίσει σταθμό τηλεργασίας και ο ίδιος δεν θέλει να κάνει χρήση του προσωπικού εξοπλισμού, είναι ξεκάθαρο ότι δεν είναι δυνατό να τηλεργαστεί και άρα δεν θα εμπίπτει στις διατάξεις του νομοσχεδίου. Αν θέλει, όμως, να τηλεργαστεί μόνο με σταθμό τηλεργασίας, αλλά η υπηρεσία ταυτόχρονα δεν μπορεί να του το παρέχει, προφανώς, δεν θα γίνεται να προχωρήσει η διαδικασία τηλεργασίας στο πρόσωπό του. Συνεπώς, μόνο αν δεχτεί να χρησιμοποιεί τις δικές του συσκευές θα έχει πρακτικά πρόσβαση στην τηλεργασία και εδώ το πρόβλημα δεν είναι ότι αποτελεί απλά μία νομοτεχνική αστοχία, αλλά προκύπτει και ζήτημα ισότιμης πρόσβασης.

Επίσης, πώς είναι δυνατό να επιμένουμε ότι μπορεί να κάνει χρήση του προσωπικού του εξοπλισμού ο υπάλληλος για να ασκήσει τα υπηρεσιακά του καθήκοντα και τι υπολογιστής θα είναι αυτός; Θα είναι μικτής χρήσης; Θα δουλεύει με αυτόν ο υπάλληλος και στη συνέχεια θα το παίρνει κάποιος συγγενής του για να δει πχ μία ταινία ή για να ακούσει μουσική και μέσα ο υπολογιστής θα έχει αρχεία υπηρεσιακά, emails και θα έχει πρόσβαση σε αυτόν ένας αόριστος αριθμός τρίτων; Πώς, επίσης, θα διασφαλίζεται η προστασία των προσωπικών δεδομένων και του υπηρεσιακού απορρήτου και της εχεμύθειας; Εκτός από αυτό, αυτή η προσέγγιση, δυστυχώς, θυμίζει τις αγγελίες για τους διανομείς στα fast food, που ζητούν ντελιβεράδες με δικό τους όχημα και το ερώτημα είναι ότι με αυτή τη λογική κινείται το δημόσιο; Από πού και ως πού ο υπάλληλος, για να έχει πρόσβαση σε μία εναλλακτική μορφή παροχής εργασίας, πρέπει να προσφέρει και τον δικό του εξοπλισμό;

Οι υπάλληλοι που δεν έχουν άνεση να αγοράσουν και δεύτερο και τρίτο υπολογιστή θα στερούν από τα υπόλοιπα μέλη της οικογένειας την ψηφιακή πρόσβαση γιατί ο σταθμός τηλεργασίας πρέπει να είναι αφιερωμένος μόνο στην εργασία τους; Θα προσθέσω εδώ και το εξής ως υπενθύμιση και ανησυχία, ελπίζουμε κύριε Υπουργέ οι προμήθειες του εξοπλισμού να γίνουν με απόλυτη διαφάνεια και όχι με απευθείας αναθέσεις και το λέω αυτό γιατί, δυστυχώς, η κυβέρνησή σας έχει καθιερώσει τον τελευταίο ενάμιση χρόνο ένα πολύ κακό προηγούμενο με την μαζική καταστρατήγηση του πλαισίου για τις δημόσιες συμβάσεις και μάλιστα με σκιές διασπάθισης δημοσίου χρήματος και η αλήθεια είναι ότι υπάρχει σαφές έλλειμμα εμπιστοσύνης απέναντι σε τέτοιες διαδικασίες.

Επίσης, ο φορέας πώς ακριβώς θα μεριμνά για τη συντήρηση και την αναβάθμιση του σταθμού τηλεργασίας όταν αυτός θα αποτελείται από τις προσωπικές συσκευές του υπαλλήλου; Θα πηγαίνει ο υπάλληλος το laptop του στην υπηρεσία και θα λέει «χρειάζομαι άλλα 8 GB μνήμης» ή «ο σκληρός δίσκος γέμισε βάλτε μου έναν μεγαλύτερο»; Ή η υποχρέωση της παραγράφου 2, αφορά μόνο τους σταθμούς τηλεργασίας που παρέχει η ίδια η υπηρεσία και όχι τις συσκευές του υπαλλήλου; Γιατί τότε πάμε πάλι στην προηγούμενη λογική ότι έχουμε ένα δημόσιο, το οποίο μεταφέρει τις υποχρεώσεις του και τις πάγιες δαπάνες στον εργαζόμενο, δαπάνες για τις οποίες είναι το δημόσιο υπεύθυνο.

Επίσης, μιας και θίγω αυτό το ζήτημα είναι απολύτως βέβαιο ότι ο τηλεργαζόμενος θα πρέπει να επωμισθεί και τα λειτουργικά έξοδα, που δεν καλείται να καλύπτει όταν παρέχει εργασία με φυσική παρουσία, το γραφείο στο σπίτι προφανώς και θέλει περισσότερα έξοδα σε ρεύμα, θέρμανση, νερό, υπηρεσίες τηλεπικοινωνίας, αυτά τα έξοδα τα οποία θα υπερβαίνουν τη μέση οικιακή κατανάλωση του υπαλλήλου, ποιος θα τα καλύπτει; Γιατί εδώ θα έχουμε το εξής παράδοξο η υπηρεσία θα γλιτώνει αρκετά από αυτά τα έξοδα λόγω της απουσίας του υπαλλήλου και έτσι θα μετακυλίονται όλα τα έξοδα στο σύνολό τους στον εργαζόμενο. Δηλαδή, θα του φορτώσουν και το κόστος αγοράς των συσκευών και την αύξηση που θα δει στους λογαριασμούς κοινής ωφέλειας.

Κλείνω με τα άρθρα 17 και 18. Στο άρθρο 17, εκτός από όσα ανέφερα εμβόλιμα για την παράγραφο 1 στις παρατηρήσεις μου για το άρθρο 11, υπάρχει και ένα ζήτημα που σχετίζεται με τη 2η παράγραφο που λέει ότι «πρέπει να διασφαλίζεται η αποφυγή πρόσβασης στα αρχεία από μη εξουσιοδοτημένους χρήστες». Αυτό θεωρούμε ότι είναι μια περιττή αναφορά γιατί ο GTPR ούτως ή άλλως ισχύει, η καλύτερα κατισχύει οριζόντια και δεν χρειάζεται θεωρούμε διαρκώς ο νομοθέτης να τον υπενθυμίζει παντού. Το πιο σημαντικό, όμως, είναι ότι ενώ προτάσσεται αυτό το αυτονόητο δεν κάνετε το ίδιο για την υποχρέωση προστασίας των δεδομένων που σχετίζονται με τον ίδιο τον υπάλληλο. Έτσι, όμως, προκαλείτε μια σύγχυση γιατί όταν επιλέγετε α λα καρτ κάποιες συγκεκριμένες ρυθμίσεις του Γενικού Κανονισμού και σιωπάτε για τις υπόλοιπες, φαίνεται ότι τις εντάσσετε σε μία λογική ιεράρχησης, τη στιγμή όμως που η έννομη μας τάξη ως κράτος μέλος δεν επιτρέπεται να κάνει τέτοιου είδους διακρίσεις, ως έννομη τάξη ενός κράτους μέλους.

Συνεπώς, αν θέλετε να μνημονεύσετε τον Γενικό Κανονισμό, αρκεί μία γενική αναφορά στο GTPR συνολικά, αν και επαναλαμβάνω ότι κάτι τέτοιο ούτε καν χρειάζεται.

Στο άρθρο 18, «μετά το πέρας του ωραρίου ορίζεται ότι ο τηλεργαζόμενος αποσυνδέεται από τα μέσα πληροφορικής και επικοινωνίας που χρησιμοποιεί για την εκτέλεση των καθηκόντων του». Εδώ, επίσης, θα πρέπει να μας ξεκαθαρίσετε το εξής: εννοείτε ότι, μετά το πέρας του ωραρίου, ο τηλεργαζόμενος κλείνει τον υπολογιστή ή απλώς κάνει long out από τις εφαρμογές, με τις οποίες διασυνδέεται με την υπηρεσία ή χρησιμοποιεί για να τηλεργάζεται; Δηλαδή, τι ακριβώς σημαίνει η φράση «μέσα πληροφορικής και επικοινωνίας». Αν εννοείτε τον εξοπλισμό, επανερχόμαστε στην προβληματική του άρθρου 12, δηλαδή, αν ο εξοπλισμός είναι της υπηρεσίας έχει καλώς, αν όμως είναι ο προσωπικός του εξοπλισμός, πώς τον υποχρεώνεται να μην μπορεί να τον χρησιμοποιεί και για προσωπικούς σκοπούς μετά τη λήξη της τηλεργασίας; Αν, από την άλλη, εννοείτε της εφαρμογής, εδώ χρειάζεται πάλι εξειδίκευση και θα σας πω το γιατί με ένα παράδειγμα, το δημόσιο χρησιμοποιεί για υπηρεσιακούς λόγους το πολύ γνωστό πρόγραμμα επεξεργασίας κειμένου word, ο υπάλληλος που θα χρησιμοποιεί δικό του εξοπλισμό και θα θέλει μετά τη δουλειά του να γράψει σε αυτό το πρόγραμμα, να αναγράψει στο πρόγραμμα word κάτι προσωπικό του ή να το δώσει στο παιδί του για μια σχολική εργασία, θα αναγκάζεται να παρανομεί, έτσι όπως είναι διατυπωμένο το άρθρο, γιατί το πρόγραμμα αυτό το χρησιμοποιεί για την εκτέλεση των καθηκόντων του και ως εκ τούτου θα πρέπει να αποσυνδεθεί μετά τη λήξη του ωραρίου.

Σε κάθε περίπτωση, λοιπόν, εδώ χρειάζεται να ξαναδείτε τη διάταξη για δύο λόγους και για να είναι πιο ξεκάθαρη ως προς τον ορισμό των μέσων πληροφορικής και επικοινωνίας και για να μην περιορίζετε τόσο πολύ τον υπάλληλο ώστε να τον οδηγείτε εκ των πραγμάτων σε μία αναγκαστική παρανομία.

Κλείνω την τοποθέτησή μου με μια γενική παρατήρηση, επειδή είδαμε ότι στο νομοσχέδιο υπάρχουν αρκετές έννοιες, οι οποίες δεν προσδιορίζονται επαρκώς και μπορεί στη συνέχεια στην εφαρμογή του νόμου να δημιουργήσουν προβλήματα και κατανόησης του νόμου από τις υπηρεσίες και έτσι να αρχίσει ένας φαύλος κύκλος έκδοσης εγκυκλίων, αλλά και ξεχωριστών ερμηνειών του κάθε φορέα, σας προτείνω, κύριε Υπουργέ, το άρθρο 3 να επεκτείνεται σημαντικά κατά τα πρότυπα της ενωσιακής νομοθέτησης. Να προσθέσετε, δηλαδή, και άλλους ορισμούς, ώστε ο υπάλληλος αλλά και ο εφαρμοστής του νόμου να έχουν ξεκάθαρη εικόνα των εννοιών που αναφέρονται στις διατάξεις.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα ήθελα να εκφράσετε τη θέση σας, τελικά, τι ψηφίζετε;

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Κύριε Πρόεδρε, επιφύλαξη για την Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Στο σημείο αυτό ολοκληρώθηκαν οι τελικές αγορεύσεις των Εισηγητών και των Ειδικών Αγορητών και θα ολοκληρώσουμε τη συνεδρίαση με την αγόρευση του κ. Υπουργού.

Τον λόγο έχει ο κ. Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Θα ήθελα να ξεκινήσω με μία κριτική την οποία νομίζω ότι άφησα αναπάντητη χθες και θέλω να απαντήσω σήμερα για να μη δημιουργούνται εντυπώσεις. Πρώτον, να συνεννοηθούμε λίγο για αυτά τα ζητήματα της καλής νομοθέτησης. Εδώ, σε αυτό το κοινοβουλίου, έχουμε ζήσει πάρα πολλά πράγματα στα ζητήματα αυτά. Τώρα, να συνομολογήσουμε και να συμφωνήσουμε όλοι ότι υπάρχει πολύ μεγαλύτερη ευταξία στα θέματα της νομοθέτησης. Από τις ατελείωτες τροπολογίες, οι οποίες κατέβαιναν εκπρόθεσμα μέχρι και το τελευταίο λεπτό πριν την ψήφιση νομοσχεδίου, πάντως μη φθάσουμε και στο σημείο να αναιρούμε τις συνταγματικές προβλέψεις, οι οποίες προφανώς αναγνωρίζουν το δικαίωμα κατάθεσης τροπολογίας υπό τις συγκεκριμένες προϋποθέσεις, δηλαδή, εμπροθέσμως και πάντως οι οποίες έχουν μια συνάφεια με το νομοσχέδιο. Εδώ, τώρα με εγκαλείται για την τροπολογία αυτή, στην οποία, προσέξτε έχω χρόνο να την καταθέσω στην Ολομέλεια εμπροθέσμως, σας έχω ενημερώσει ότι πρόκειται να την καταθέσω και το περιεχόμενό της, από την πρώτη συνεδρίαση της Επιτροπής, σας την έχω διανείμει, ώστε να έχετε το περιεχόμενο πριν αυτή κατατεθεί και μου λέτε πως δεν κάνω καλά τη δουλειά μου.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** *(εκτός μικροφώνου):* Και ακούσαμε το περιεχόμενό της από κάποιον τρίτο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Ναι, αλλά το ακούγατε, όπου εγώ το ζήτησα να ακουστεί. Τονίζω, ενώ έχω συνταγματικό δικαίωμα να την καταθέσω χωρίς να κάνω τίποτα από όλα αυτά. Το έχω αυτό το δικαίωμα, κύριε Καμίνη; Μου το αναγνωρίζει το Σύνταγμα;

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** *(εκτός μικροφώνου)*

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Σας το απηύθυνα, γιατί έχουμε περάσει, μου φαίνεται, από το ένα άκρο στο άλλο. Από το να επισημαίνουμε και σωστά και το έχουμε σε διάφορες στιγμές επισημάνει όλοι, ότι πρέπει να υπάρχει μια φειδώ και μία προσοχή και να τηρούνται τα νόμιμα, αυτά δηλαδή που ορίζουν το Σύνταγμα, παρότι όπως ξέρετε, όλα αυτά δεν είναι συνταγματικώς ελεγκτέα γιατί είναι «eterna corporis» της Βουλής, άρα κυριαρχικά η Βουλή μπορεί να αποφασίζει για τα ζητήματα αυτά, ακόμα και για το αν θα αποδεχθεί μια εκπρόθεσμη τροπολογία ή όχι. Άρα, λοιπόν, παρά το ότι υπάρχουν αυτές οι δυνατότητες, σήμερα έχουμε φθάσει στο σημείο να εγκαλούμε την κυβέρνηση γιατί αξιοποιεί τις συνταγματικές δυνατότητες, που εγώ μάλιστα φροντίζω ώστε να μην σας αιφνιδιάζω σε τίποτε. Ε, εντάξει, πείτε μας μια καλή κουβέντα, ένα μπράβο, ένα καλά κάνετε, έτσι για τη διαφορά, ένα καλό πράγμα.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** *(εκτός μικροφώνου)*

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Εντάξει, ωραία.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Καμίνη, όλοι επιδιώκουν τον δημόσιο έπαινο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Όχι, λοιπόν, τώρα ψόγο όταν έχουμε τηρήσει ευλαβικά τα πάντα ακόμα και αυτά που δεν απαιτούνται. Θα μπορούσα να καταθέσω μια τροπολογία συναφής είναι με το Υπουργείο Εσωτερικών και να μην έχω πει κουβέντα, δεν το έκανα. Άρα, λοιπόν, αυτά ως προς τα ζητήματα της καλής νομοθέτησης.

Δεύτερον, επειδή ετέθη το ζήτημα και νομίζω τέθηκε σήμερα για τις περίφημες ευρείες εξουσιοδοτήσεις, τις οποίες ζητούμε στο νομοσχέδιο αυτό, να δούμε ποιες εξουσιοδοτήσεις ζητούμε; Ζητούμε εξουσιοδότηση προκειμένου να εκδοθεί ένα Προεδρικό Διάταγμα, το οποίο θα ρυθμίζει τα ζητήματα της προστασίας προσωπικών δεδομένων. Κακώς τη ζητούμε εδώ την εξουσιοδότηση; Τι έπρεπε, δηλαδή, το διάταγμα να είναι μέσα; Μα, δεν είναι και νοητό, δεν είναι και εφικτό, δεν έχει και λογική. Άρα, λοιπόν, ζητούμε μια απολύτως εύλογη, νομοθετική εξουσιοδότηση για τα ζητήματα των προσωπικών δεδομένων. Τι άλλο ζητούμε; Όλες οι επόμενες εξουσιοδοτήσεις πλην μίας είναι δυνητικές. Τι σημαίνει δυνητικές; Αν θέλουμε τις βγάζουμε, αν θέλουμε δεν τις βγάζουμε, άρα γιατί υπάρχει αυτή η αγωνία με τις εξουσιοδοτήσεις; Δυνητικές, σε τι; Στο αν κρίνουμε ότι πρέπει να εξειδικεύσουμε περαιτέρω, παραδείγματος χάριν, παράγραφος 2, την έννοια των κινδύνων για τη δημόσια υγεία και των εκτάκτων συνθηκών που καθιστούν υποχρεωτική την τηλεργασία. Αυτά, όπως ξέρετε, είναι όροι στις νομικές έννοιες, οι οποίες σε τελευταία ανάλυση εξειδικεύονται και ελέγχονται από τα δικαστήρια όταν χρειάζεται, αν υπάρχει αμφιβολία για αυτό. Έχουμε δώσει όμως μια δυνατότητα, δηλαδή, θα μπορούσε και να μην υπάρξει τέτοιου είδους ρύθμιση, όμως έχουμε δώσει μια δυνατότητα, αν το επιθυμεί αύριο ο Υπουργός να κάνει αυτόν τον κατάλογο.

Σας έχω πει ότι αυτοί οι εξαντλητικοί κατάλογοι ειδικά σε αυτές τις περιπτώσεις έχουν πρόβλημα. Γιατί έχουν πρόβλημα; Διότι, σου τυχαίνει κάτι που δεν έχεις προβλέψει για αυτό και πολλές φορές ο νομοθέτης, κατά τη γνώμη μου σωστά, προτιμά τις αόριστες νομικές έννοιες που έχουν μια ευρύτητα για να μπορεί να ενεργήσει τη στιγμή που αυτό απαιτείται και σε τελευταία ανάλυση όλα αυτά κρίνονται.

Τι άλλο έχουμε ζητήσει ως εξουσιοδότηση; Ζητάμε εξουσιοδότηση για να ορισθούν τα ζητήματα με τους έχοντες μόνιμα ή πρόσκαιρα προβλήματα υγείας. Γιατί το λέμε αυτό; Διότι, πάλι εδώ, δεν μπορούμε να κάνουμε έναν εξαντλητικό κατάλογο. Μπορεί πάλι να εμπίπτουν, αν θέλετε, σε αυτή τη γενική κατηγορία, έτσι όπως την περιγράφουμε ή να χρειάζεται, ακούμε εδώ σκέψεις που έχει καταθέσει και η ΕΣΑμεΑ, μεγαλύτερη αποσαφήνιση την οποία θα κάνουμε με την Υπουργική Απόφαση, αλλά αυτό πάλι είναι δυνητικό και πάλι κάτω από ορισμένες προϋποθέσεις. Τι λέει, επίσης, «δύναται», δυνητική, «σε περιόδους εκτάκτων συνθηκών να υπάρχει με υπουργική απόφαση μια τροποποίηση των χρονικών διαστημάτων για τους οποίους καθορίζει ο νόμος πότε μπορεί να δοθεί η εργασία». Αυτό είναι μια ευελιξία μόνο για τις έκτακτες συνθήκες και «δύναται να αυξάνει ο Υπουργός με αίτημα του φορέα αν τυχόν υπάρξει το όριο των υπαλλήλων που τηλεργάζονται». Αυτό θα μπορούσε να διατυπωθεί, να μπει και μέσα στο νόμο, δηλαδή, αυτή η δυνατότητα, αλλά πώς θα γίνει αυτό, πώς θα εξειδικευθεί; Εμείς βάζουμε με ένα γενικό πλαίσιο και θέλουμε να αφήσουμε μια διακριτική ευχέρεια για να δούμε αν πράγματι υπάρχει ένα εύλογο αίτημα ενός φορέα για να αυξήσουμε τα όρια της τηλεργασίας, μπορεί να χρειάζεται μπορεί να μην χρειάζεται, ας το κρίνει αυτό ο Υπουργός.

Τι είναι υποχρεωτικό και πρέπει να εκδοθεί; Όλα αυτά που σας είπα είναι δυνητικά. Ο νόμος, δηλαδή, εφαρμόζεται χωρίς αυτά, δεν απαιτείται να εκδοθούν όλα αυτά για να εφαρμοσθεί ο νόμος. Μπορεί να αποφασίσει ένας Υπουργός ότι θέλει να τα κάνει, μπορεί να αποφασίσει ότι δεν του χρειάζονται να τα κάνει. Επομένως, εδώ μιλώ για τη νομική πληρότητα, δεν υπάρχει ένα τέτοιο ζήτημα και το μόνο το οποίο πράγματι είναι υποχρεωτικό και πρέπει να εκδοθεί και κατά λογική αναγκαιότητα πρέπει να εκδοθεί, είναι η απόφαση του Υπουργού Εσωτερικών και του κατά περίπτωση αρμόδιου Υπουργού να ρυθμίσει λεπτομέρειες εφαρμογής και ιδίως τα τεχνικά, οργανωτικά και διαδικαστικά πρότυπα. Ετέθη από την Εισηγήτρια του ΜέΡΑ25 μία σειρά από τεχνικές ερωτήσεις. Αυτές πώς θα τις απαντήσουμε; Στο νόμο; Θα βάλουμε τα logout και τα login στο νόμο; Άρα, λοιπόν, στην πραγματικότητα αυτό όλο, το οποίο προφανώς θα ανακύψει γιατί θα υπάρχουν τεχνικά ζητήματα, γιατί θα υπάρχουν ζητήματα λογισμικού, γιατί θα υπάρχουν ζητήματα συσκευών, γιατί θα υπάρχουν ζητήματα μέσων, φυσικά θα ανακύψουν αυτά τα ζητήματα, αυτά θα τα ρυθμίσει ο νόμος;

Άρα, λοιπόν, δίνεται μία εξουσιοδότηση προκειμένου να ρυθμιστούν αυτά τα ζητήματα με δύο μεγάλους άξονες, ο ένας άξονας είναι το προεδρικό διάταγμα για τα προσωπικά δεδομένα και εκεί θεωρώ ότι η συμβολή της Αρχής θα είναι καθοριστική ώστε να μην υπάρχει κάποιο τέτοιο ζήτημα, θα καλυφθούν τα ζητήματα με τον τρόπο που πρέπει και από την άλλη μεριά μια σειρά από οργανωτικά και τεχνικά ζητήματα τα οποία έχουν εφαρμοστικό χαρακτήρα και πράγματι πρέπει να εκδοθεί με υπουργική απόφαση, αλλά αυτά είναι.

Άρα, πόσο να στενέψουμε εδώ την εξουσιοδότηση;

Τι θέλετε να συμπεριλάβουμε στο νόμο;

Τι θα γράφατε;

Επαναλαμβάνω άλλο τα ζητήματα της διαφωνίας, να βάλω ένσταση, να μην βάλω ένσταση και άλλο τα ζητήματα του πώς οργανώνουμε την εφαρμογή της τηλεργασίας. Άρα, λοιπόν, νομίζω ότι σωστά μετρημένα και σταθμισμένα είναι τα ζητήματα εδώ.

Ένα τελευταίο το οποίο μου έκανε εντύπωση κύριε Παπαηλιού. Πραγματικά μου έκανε εντύπωση. Η ψηφιοποίηση δεν είναι πολιτική. Ξέρετε όλες οι επαναστάσεις -εδώ ανοίγει και μία συζήτηση- έτσι δεν είναι κύριε Δελή;

**ΙΩΑΝΝΗΣ ΔΕΛΗΣ (Ειδικός Αγορητής Κ.Κ.Ε.):** Φυσικά και είναι.

**ΜΑΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Γιατί με τον κύριο Δελή, με τον οποίο έχουμε τις διαφορές μας, μπορούμε να συνεννοηθούμε. Όλες οι επαναστάσεις στην εργασία έχουν γίνει μέσα από ραγδαίες τεχνολογικές εξελίξεις -οι οποίες γέννησαν κεντρικά πολιτικά ζητήματα, οι οποίες δημιούργησαν ενδεχομένως κοινωνικές επαναστάσεις- οι τεχνολογικές εξελίξεις, οι αλλαγές στον τρόπο της παραγωγής και μου λέτε ότι η ψηφιοποίηση δεν είναι πολιτική;

Η ψηφιοποίηση θα αλλάξει τον κόσμο. Η ψηφιοποίηση σήμερα, τώρα που μιλάμε γεννά τεράστια ζητήματα για τους εργαζόμενους. Τα υπουργεία, παλιότερα, είχαν πολλούς που υπηρετούσαν ως κλητήρες.

Ξέρετε γιατί;

Γιατί παίρνανε χαρτιά και τα πήγαιναν τα χαρτιά, πηγαινορχόντουσαν χαρτιά δεξιά αριστερά για να μαζέψουν υπογραφές.

Τώρα, τι κάνουμε;

Τώρα τελείωσε αυτό. Έληξε, δεν υπάρχει πια αυτό. Είναι άνθρωποι, οι οποίοι υπάρχουν σήμερα, είναι εργαζόμενοι σήμερα.

Πρέπει, λοιπόν, τι;

Να αντιμετωπίσεις την αγωνία τους, να παραμείνουν παραγωγικοί και χρήσιμοι, να μη μείνουν πίσω, να μην τους εγκαταλείψεις.

Αυτό δεν γεννά τεράστια πολιτικά ζητήματα;

Δεν γεννά τεράστιες συζητήσεις;

Όλο αυτό, το οποίο σας το περιέγραψε εν μέρει ο κύριος Καμίνης, το οποίο συμβαίνει σήμερα και τι είναι;

Τα frond desk, οι υπηρεσίες πρώτης γραμμής sτην πραγματικότητα καταργούνται ή περιορίζονται πολύ.

Γιατί;

Γιατί όλο αυτό γίνεται με εφαρμογές. Όλοι αυτοί που δούλευαν εκεί τι θα γίνουν;

Αυτή τη δουλειά έκαναν. Άρα, λοιπόν, αυτοί όλοι πρέπει να αναδιαταχθούν μέσα σε ένα σύστημα αξιοποίησης του ανθρώπινου δυναμικού. Πρέπει να επανεκπαιδευτούν, πρέπει να καταρτιστούν, πρέπει να κάνουν άλλα πράγματα, πρέπει να βρίσκουν νόημα στην καινούργια εργασία για να μην κάθονται εκεί και δεν κάνουν τίποτε απαξιωμένοι περιμένοντας να περάσουν τα χρόνια της σύνταξης, για να μην αγωνιούν αν η εργασία τους είναι εξασφαλισμένη.

Όλα αυτά δεν είναι πολιτικά θέματα;

Τεράστια ζητήματα που αφορούν εκατοντάδες χιλιάδες ανθρώπους, εκατομμύρια ανθρώπους στον κόσμο. Άρα, λοιπόν, νομίζω ότι είμαστε στο επίκεντρο μιας τεράστιας συζήτησης στην οποία –προσέξτε- ούτε μπορούμε να καθυστερούμε, γιατί όπως σας είπα και χτες μένει πίσω η δημόσια διοίκηση και καθίσταται αντικείμενο βαρύτατης κριτικής για την δυσλειτουργία και την ανεπάρκειά της, ούτε μπορούμε να καθυστερούμε, αλλά ταυτόχρονα πρέπει να φροντίσουμε ώστε να γίνουν όλες αυτές οι μεταβολές με το σωστό τρόπο. Για μένα είναι ένα από τα πιο μεγάλα, δύσκολα και βαριά πολιτικά ζητήματα τα οποία θα έχει να αντιμετωπίσει το πολιτικό σύστημα το επόμενο χρονικό διάστημα.

Μισή κουβέντα για το θέμα του πότε θα κάνουμε τις εξετάσεις με το καινούργιο σύστημα. Κοιτάξτε, το αλλάζουμε τώρα, είμαστε στις αρχές Ιουνίου. Οι εξετάσεις θα γίνουν τέλη Σεπτεμβρίου. Στην πραγματικότητα προστίθενται δύο μαθήματα. Υπάρχουν και μεσολαβούν τέσσερις μήνες. Θεωρώ ότι είναι υπερεπαρκής ο χρόνος προετοιμασίας. Δεν αιφνιδιάζεται κανείς. Οι εξετάσεις αυτές ούτως ή άλλως έχουν διαγωνιστικό χαρακτήρα. Δεν είναι εξετάσεις που περνάς ή δεν περνάς το μάθημα. Είναι διαγωνισμός. Υπάρχει κατάταξη. Όλοι συμμετέχουν με τους ίδιους όρους. Επομένως, νομίζω ότι δεν υπάρχει κανένα ζήτημα στο να εφαρμοστεί άμεσα.

Αν με ρωτάτε γιατί άσε μια σειρά σε τελευταία ανάλυση δεν έγινε και τίποτε.

**ΠΑΥΛΟΣ ΠΟΛΑΚΗΣ:** Αυτό ζητάμε.

**ΜΑΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Το κατάλαβα ότι το ζητάτε κύριε Πολάκη, αν και άρτι αφιχθείς, αμέσως παρενέβην με αιτήματα. Δύο λεπτά, είμαστε πολύ ωραία.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ολοκληρώστε, κύριε Υπουργέ.

Λέω, λοιπόν, το εξής: Αυτό, λοιπόν, το οποίο λέμε, είναι, ότι θέλουμε αυτή την αναβάθμιση της Σχολής, μέσα από την εισαγωγή αυτό του νέου συστήματος εξετάσεων, να την κάνουμε άμεσα, γιατί έχει όφελος για τη Σχολή, γιατί έχει όφελος για τη Δημόσια Διοίκηση, γιατί έχει όφελος για τους ίδιους τους ανθρώπους. Ο χρόνος, κατά τη κρίση μου, είναι επαρκής για τη προετοιμασία αυτών των δύο προσθέτων μαθημάτων αυτούς τους 4 μήνες. Η κανονική, ας το πω, τήρηση, ήταν για τον Ιούνιο, άρα, θεωρητικά, έχουν ετοιμαστεί για τις εξετάσεις ως τώρα, άρα, αυτό που προστίθεται μαζί με τους επιπλέον 4 μήνες, είναι αρκετό για να είναι απολύτως προετοιμασμένοι όσοι θέλουν να συμμετάσχουν.

Τελειώνω με μία κουβέντα, την οποία λίγο άνοιξε ο κ. Καμίνης, χωρίς να επικεντρωθεί, αλλά κλείνοντας τη συζήτησή του, τη παρέμβασή του, έτσι κλείνω και εγώ, η Δημόσια Διοίκηση, ειδικά το ανθρώπινο δυναμικό της, σε όλες τις εκφάνσεις, αλλά και στο κομμάτι των διαδικασιών της, έχω πει από την αρχή, ότι είναι ένα μεγάλο καράβι, είναι ο μεγαλύτερος εργοδότης, 640.000 άνθρωποι δουλεύουν, παρέχει τελείως διαφοροποιημένες υπηρεσίες, άρα, δεν είναι μία εταιρεία η οποία είναι μια μεγάλη φαρμακοβιομηχανία και δουλεύει πολύς κόσμος, αλλά κάνει φάρμακο και το κάνει αυτό, ή δεν είναι μία εταιρεία η οποία κάνει αυτοκίνητα, αλλά κάνει αυτό, το δημόσιο κάνει ασφάλεια, κάνει άμυνα, έχει αστυνομία, έχει αυτοδιοίκηση, μαζεύει απορρίμματα, κάνει κοινωνική πολιτική, είναι πολύ διευρυμένος και καταμερισμένος ο χώρος της δράσης του και αυτό είναι, που, αν θέλετε, απαιτεί, κατά τη γνώμη μου, και μία σημαντική ευελιξία και το κάνει αντικειμενικά σύνθετο, την παρέμβαση αυτή, στο κάθε σημείο.

Τα λέω αυτά στον κ. Καμίνη, γιατί εγώ, δεν πιστεύω, σε αυτό το λεγόμενο, ότι με ένα νόμο τα αλλάζεις όλα, καθόλου, αντίθετα, θεωρώ, ότι οι αλλαγές γίνονται με μεθοδικές, συστηματικές, συνεχείς παρεμβάσεις, αρκεί να στοχεύουν και να έχουν μία κεντρική στρατηγική. Για παράδειγμα, έχουμε κάνει αυτό το τετράμηνο, επειδή λέτε, πού είναι αυτό, που είναι το μεγάλο, που είναι το μικρό, εγώ, θεωρώ, πολύ μεγάλο, το ότι ψηφίστηκε και θα εφαρμοστεί, το να γίνει ένας διαγωνισμός ετήσιος για τις προσλήψεις. Είναι πολύ μεγάλο.

Θεωρώ πολύ σημαντικό, το ότι περάσαμε και έχουμε πια ένα ολοκληρωμένο σύστημα, νομικά, ολοκληρωμένο σύστημα εσωτερικού ελέγχου, που η χώρα δεν είχε όλο αυτό το χρονικό διάστημα. Δεν λέω ότι το εφαρμόσαμε, αλλά για να δείτε ότι όλα έχουν συνέχεια. Όμως, το περιεχόμενο της κατάρτισης των εσωτερικών ελεγκτών από τη Σχολή, είναι έτοιμο, άρα, θα αρχίσει να τρέχει η εκπαίδευσή τους, το περιεχόμενο της κατάρτισης του Συμβούλου Ακεραιότητας, είναι έτοιμο, άρα, θα αρχίσει να τρέχει η κατάρτισή τους. Θα μπορούμε, με καταρτισμένους υπαλλήλους, να στελεχώσουμε τις μονάδες εσωτερικού ελέγχου. Θέλω να ελπίζω, μέχρι το τέλος του χρόνου, αυτή είναι η φιλοδοξία μας, ότι θα έχουμε πια τους ανθρώπους εκεί και να έχουμε πια προγραμματισμό για τη μεθοδολογία εσωτερικού ελέγχου, μεγάλο ζήτημα.

Το γεγονός, ότι για παράδειγμα, αλλάξαμε το εκλογικό σύστημα στην αυτοδιοίκηση, δεν είναι μικρό πράγμα, είναι σημαντικό πράγμα, για τη λειτουργία της αυτοδιοίκησης και θα φανεί, με τις διαφωνίες, αλλά θα φανεί, η σημασία αυτής της αλλαγής στις εκλογές. Το γεγονός, ότι βάλαμε ένα καινούργιο Διοικητικό Συμβούλιο στη Σχολή, με αυτά τα ονόματα που σας είπα χθες. Για πρώτη φορά, ένας σπουδαίος καθηγητής, από ένα μεγάλο πανεπιστήμιο, ένα από τα κορυφαία πανεπιστήμια, συμμετέχει στο Διοικητικό Συμβούλιο της Σχολής. Ή το ότι εντείνουμε τη συνεργασία μας με την ΕΝΑΑ και αξιοποιούμε, σε πολύ μεγάλο βαθμό, την τεχνογνωσία αυτή.

Το γεγονός ότι τώρα με αυτές τις παρεμβάσεις αναμορφώνουμε την Κινητικότητα και για πρώτη φορά από τη χρονική στιγμή που ψηφίστηκε ο νόμος της Κινητικότητας το 2016 εφαρμόζονται πλήρως οι Κύκλοι. Πρώτος Κύκλος Κινητικότητας, ο οποίος είναι σε εξέλιξη τώρα, ξεκινάμε τον Κύκλο Προσλήψεων σε λίγο, και θα έχουμε το δεύτερο Κύκλο Κινητικότητας εντός του έτους. Αυτός είναι ένας πλήρης μηχανισμός, έτσι όπως τον προβλεπόμενο για να καλύψουμε τα κενά της λειτουργίας του Δημόσιου. Δεν είναι μικρό πράγμα. Μπορεί να το λέτε διαχειριστικό αλλά είναι διαχειριστικό το οποίο δεν έχει γίνει μέχρι σήμερα. Διαχειριστικό ξε-διαχειριστικό δεν έχει συμβεί. Δεν ξέρω τώρα και αυτό είναι ένα ζήτημα, αλλά πολύ θα θέλαμε κάποια στιγμή να συζητήσουμε και για τα αποτελέσματα των 5 πρώτων Κύκλων Κινητικότητας. Να δούμε τι μας κάνει η Κινητικότητα στο Δημόσιο, ποιο είναι το αποτέλεσμα της τελικά, ως προς τη λειτουργία των υπηρεσιών.

Το γεγονός ότι σήμερα έχουμε πια ένα σαφές σχέδιο για το πώς θα αντιμετωπίσουμε ένα μεγάλο πρόβλημα το οποίο βρήκαμε και το οποίο είναι ένα χρόνιο πρόβλημα, στη λειτουργία του Ειδικού Ληξιαρχείου. Και επιτέλους έχουμε ένα σχέδιο δράσης και μια μεθοδολογία δράσης με την οποία θα βελτιώσουμε αυτή την υπηρεσία και αυτό σε πολύ μεγάλο βαθμό, περνάει μέσα από την ψηφιοποίηση.

Τι έχουμε μπροστά μας. Έχουμε, βεβαίως, τα ζώα συντροφιάς όπως έχω πει, έχουμε για πρώτη φορά τη νομοθεσία για να ρυθμίσουμε τις δραστηριότητες άσκησης επιρροής, κάτι που μας το έχουν ζητήσει όλοι. Μας το ζητάει ο ΟΟΣΑ, μας το ζητάει η ομάδα κρατών για την Αντιμετώπιση της Διαφθοράς, μας το ζητά η Ευρωπαϊκή Επιτροπή, είμαστε από τις λίγες χώρες που δεν ρυθμίσουμε το λόμπι, που ο καθένας κάνει ό,τι θέλει. Οι μεγάλες εταιρείες έχουν ότι δικαιώματα θέλουν, παρεμβαίνουν και χωρίς να μιλήσει κανένας, δεν ξέρει κανένας ποια είναι η σχέση. Όλο αυτό βγαίνει στην επιφάνεια και καθαρίζει.

Θα νομοθετήσουμε πολιτική δώρου για όλους: τους Βουλευτές, τους Υπουργούς, τον Πρόεδρο της Δημοκρατίας προκειμένου ο καθένας να ξέρει που στέκεται. Άρα, εισάγεται μια κουλτούρα ακεραιότητας. Δεν ξέρω αν είναι η ριζική αλλαγή που θέλει κανείς, αλλά αυτά όταν τα βάζεις το ένα δίπλα στο άλλο και αρχίζουν και κουμπώνουν αλλάζουν το τοπίο.

Φέρνουμε τώρα την αλλαγή του π.δ. 50 του 2001, μετά από είκοσι χρόνια. Όλη η αλλαγή στις κατηγορίες των εργαζομένων στο Δημόσιο. Ποιες ειδικότητες; Πώς το αποφασίζουμε αυτό; Τι είναι εκείνο που τους χαρακτηρίζει.

Ερχόμαστε να σας παρουσιάσουμε ή θα παρουσιάσουμε ένα ολοκληρωμένο σχέδιο για να αντιμετωπίσουμε φαινόμενα διαφθοράς τα οποία είχαν εντοπιστεί αρκετά από αυτά και θα πω διαχρονικά – εγώ δεν το χρεώνω στην α ή στη β κυβέρνηση- τα οποία έχουν να κάνουν με τον τρόπο απόδοσης ιθαγένειας. Υποθέσεις οι οποίες σήμερα εκκρεμούν στον Εισαγγελέα και που κάτι πρέπει να κάνουμε γι’ αυτό, ώστε να σταματήσει και να εμπεδωθεί μία κουλτούρα ακεραιότητας στα ζητήματα αυτά.

Επομένως, έχουμε μπροστά μας και εφαρμόζουμε τα ψηφιακά οργανογράμματα. Θα νομοθετήσουμε το κοινό πλαίσιο αξιολόγησης και θα το νομοθετήσουμε αυτό, ώστε να εφαρμόζεται από όλους τους φορείς, προκειμένου να είναι ένας εσωτερικός μηχανισμός για την ποιότητα των δημοσίων υπηρεσιών και των οργανικών μονάδων.

Θα ανασχεδιάσουμε την Αξιολόγηση και είναι προγραμματισμένος αυτός ανασχεδιασμός για το Γ΄ τρίμηνο του 2021, δηλαδή, ξεκινάει από τώρα με τον ένατο και ελπίζω ότι αυτό θα το προφτάσουμε.

Θα κάνουμε καινούργια νομοθεσία για το Συνήγορο του Πολίτη. Αυτό έχει περισσότερη δουλειά και νομίζω δεν μας πάει μέχρι το τέλος του χρόνου.

Θα ανασχεδιάσουμε τον μηχανισμό Στοχοθεσίας αλλά και τον μηχανισμό για την επιλογή των Διευθυντικών Στελεχών.

Άρα, αυτό είναι μία σειρά από παρεμβάσεις που όταν θα τις δείτε να υλοποιούνται και βλέπετε ότι υπάρχει αυτή η πυκνότητα της νομοθεσίας, θα υπάρξει μια συνολική αναμόρφωση και αυτό, νομίζω, είναι το οποίο μπορεί κανείς να κάνει. Δεν υπάρχει αυτό που πολλοί αναζητούν το «μαγικό ραβδί» με το οποίο τα αλλάζεις όλα σε μία μέρα αλλά υπάρχουν μία σειρά από παρεμβάσεις με τις οποίες όταν τις βάλεις στη θέση τους αλλάζει η εικόνα για τη λειτουργία του Δημοσίου.

Αυτή είναι η φιλοδοξία μας, αυτήν υπηρετούμε και με αυτόν τον τρόπο θα προχωρούμε.

Σας ευχαριστώ πάρα πολύ για τη συμμετοχή στη συζήτηση αυτή.

Κρατώ παρατηρήσεις, τις οποίες βρήκα ενδιαφέρουσες.

Πρέπει να σας πω σε όλους ότι πολλά από τα ζητήματα, τα οποία έχετε θέσει, μας έχουν απασχολήσει κατά τη διάρκεια της προπαρασκευής του νομοσχεδίου. Είναι, δηλαδή, προβληματισμοί, τους οποίους αντιμετωπίσαμε και πήραμε θέση σε αυτούς.

Για μένα, το πιο σημαντικό είναι ότι η χώρα αποκτά ένα θεσμικό πλαίσιο πάνω στο οποίο μπορούμε να δουλέψουμε.

Η τηλεργασία είναι σαφές ότι θα διεισδύει όλο και περισσότερο στο επόμενο χρονικό διάστημα τόσο στον ιδιωτικό όσο και στον δημόσιο τομέα.

Είναι σημαντικό να βρεθούμε μπροστά και να μην είμαστε ουραγοί. Νομίζω ότι αυτό κάνει σήμερα το Ελληνικό Κοινοβούλιο και η Επιτροπή σας στηρίζοντας και υπερψηφίζοντας αυτό το νομοσχέδιο.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κύριε Υπουργέ.

Με την προαναγγελία τόσου νομοθετικού έργου που έχουμε μπροστά μας, τα μέλη της Επιτροπής θα πρέπει να είναι σε διαρκή εγρήγορση.

Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Εσωτερικών, με τίτλο: «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών».

Όπως συνάγεται από τις τοποθετήσεις των Εισηγητών και των Ειδικών Αγορητών, τα άρθρα 1 έως 26 γίνονται δεκτά ως έχουν, κατά πλειοψηφία.

Επίσης, γίνεται δεκτό κατά πλειοψηφία και το ακροτελεύτιο άρθρο.

Ερωτάται η Επιτροπή, εάν το σχέδιο νόμου του Υπουργείου Εσωτερικών γίνεται δεκτό στο σύνολό του;

Συνεπώς, το σχέδιο νόμου του Υπουργείου Εσωτερικών, με τίτλο: «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δούνια Παναγιώτα (Νόνη), Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 11:50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**